text:
Galates
APOSTOLO PAULO ƑE AGBALẼ SI WÒŋLɔ NA GALATIATɔWO
Kpɔkplɔyiɖeme
Pauloe nye ame si ŋlɔ Galatiatɔwo fe agbalẽ hã. Ame aɖewo
gblɔ be hafi ame aɖe nanye kristotɔ akuakua la, ele nɛ be wòalé
Yudatɔwo fe kɔnyinyiwo katã me ɖe asi pɛpɛpɛ. Paulo ŋlɔ
agbalẽ sia na Galatiatɔwo hefia be kristotɔnyenye vavãtɔ mele
Yudatɔwo alo Mose fe sewo dziwɔwɔ me o ke boŋ ele Kristo
dzixɔse me eye to Kristo me koe míate ŋu awɔ ɖeka kple
Mawu. Efia hã be ele be kristotɔwo fe agbenɔnɔ naɖe eɖokui
afia to lɔlɔ̃ si doa go tsoa Kristo dzixɔse me la me. Ete gbe ɖe
kristotɔwo fe zɔzɔ le gbɔgbɔ me dzi na wo.
Emenyawo
1. Kpɔkplɔyiɖeme, 1:1-9
2. Mawu fe ɖeɖefia tɔxɛ aɖe na Paulo, 1:10-2:21
3. Nufiafia tso xɔse vavãtɔ ŋu, 3:1-4:31
4. Nu siwo dzea kristotɔwo fe ablɔɖe yome, 5:1-6:10
5. Tafonyawo, 6:11-18
1 Paulo, apostolo, si metso amewo gbɔ o, eye menye ame aɖeke hã dzi wòto o,
ke boŋ to Yesu Kristo kple Mawu Fofo, si fɔ Kristo ɖe tsitre tso ame kukuwo dome
la dzi, 2 kple nɔvi siwo li kpli la, ŋlɔ ɖo ɖe hame siwo le Galatia. 3 ŋutifafa kple
yayra woana mi tso Mawu, Fofo la, kple míafe Afetɔ Yesu Kristo gbɔ. 4 Yesu Kristo
ku ɖe míafe nu vɔ̃wo ta abe ale si Mawu mía Fofo la ɖoe ene eye wòɖe mí tso nu vɔ̃
fe xexe vɔ̃ɖi sia si me míele la me. 5 Bubu woana Mawu tso mavɔ me yi mavɔ me.
Amen.
Nyanyui bubu aɖeke megali o
6 Ewɔ nuku nam ŋutɔ be miele mia ɖokuiwo hem ɖa kaba alea tso Mawu, ame si yɔ
mi be miakpɔ gome le agbe mavɔ si wòna to Kristo dzi la me gbɔ. Miekplɔ
“Nyanyui” bubu si makplɔ mi ayi dzifo o la ɖo. 7 Elabena nyanyui bubu aɖeke
megali wu esi míefia mi o. Ame siwo dzeaŋe Kristo fe nyatefe la eye wotrɔnɛ la, le
mia flum.
8 Mawu fe fifode nava ame sia ame si fiaa nyanyui bubu aɖe si dzi woato
akpɔ xɔxɔ, eye wòto vovo tso esi míefia mi gbɔ la dzi. Neva nye ŋutɔ gɔ̃ hã dzi. Ẽ,
ne mawudɔla aɖe tso dzifo va gblɔ nya bubu aɖe la, fifode mavɔ neva edzi. 9
Magagblɔe ake; ne ame aɖe gblɔ nyanyui bubu aɖe wu esi miexɔ la, Mawu fe fifode
neva ame ma dzi.
10 Miate ŋu akpɔe be nyemele agbagba dzem be madze mia ŋu kple nya
viviwo kpakple amebeble o. Gbeɖe, mele agbagba dzem be madze Mawu ŋu. Nenye
ɖe medzea agbagba be madze amegbetɔwo ŋu la, anye ne nyemenye Kristo fe dɔla o.
3
Mawu yɔ Paulo
11 Xɔ̃nye lɔlɔãwo, mele atam kam na mi bena wometu dzifomɔ si mefiana la ɖe
amegbetɔ aɖeke fe susu alo drɔ̃ekuku dzi o. 12 Elabena nye nya metso ame aɖeke
gbɔ wu Kristo ŋutɔ gbɔ o; Kristo ŋutɔe gblɔ nya si megblɔ la nam. Ame bubu aɖeke
megblɔe nam o.
13 Mienya ale si menɔ esi medze Yudatɔwo fe subɔsubɔ yome; ale si meti
kristotɔwo yome nublanuimakpɔmakpɔtɔe. Mehea wo yia ʋɔnui eye mewɔ nu sia nu
si mate ŋui la be maɖe wo katã ɖa. 14 Menye Yudatɔ siwo vɔ̃a Mawu wu ame
bubuwo la dometɔ ɖeka le nye hatiwo dome le anyigba blibo la dzi eye medze
agbagba ɖe sia ɖe si mate ŋui la be mawɔ se xoxo siwo katã ku ɖe nye subɔsubɔ ŋu
la dzi.
15 Ke nya aɖe va dzɔ! Elabena hafi woadzim gɔ̃ hã la, Mawu tiam be manye
ye tɔ, eye wòyɔm. O, amenuveve kple nublanuikpɔkpɔ kae nye esia! 16 Eyɔm be
maɖe Via si le menye la afia ale be mate ŋu ayi Trɔ̃subɔlawo gbɔ eye magblɔ
nyanyui la tso Yesu ŋu na wo.
Esi nu siawo katã dzɔ ɖe dzinye la, nyemetso enumake be mafo nu tso eŋu
kple ame aɖeke o. 17 Nyemeyi Yerusalem be matsɔ nya la ɖo ame siwo nye
apostolowo do ŋgɔ nam la ŋkume o. Ao! Meyi Arabia fe gbegbewo eye metrɔ va
Damasko. 18 Ƒe etɔ̃ va yi hafi mede Yerusalem be makpɔ Petro ɖa eye menɔ egbɔ
ŋkeke wuiatɔ̃.
19 Apostolo bubu ɖeka si ko mekpɔ lae, nye Yakobo, míafe Afetɔ la nɔvi. 20
Milé to ɖe nya si mele gbɔgblɔm na mi la ŋu elabena mele egblɔm na mi le Mawu
4
ŋutɔ fe ŋkume. Nusiae nye nu si tututue dzɔ. Nyemele alakpa dam na mi o. 21 Le
esia megbe la meyi Siria kple Kilikia. 22 Va se ɖe ɣemaɣi me gɔ̃ hã la, kristotɔ siwo
nɔ Yudea la mekpɔm kpɔ o. 23 Nu si wonya koe nye nu si amewo nɔ gbɔgblɔm be,
“Míafe futɔ xoxo la le gbefã ɖem xɔse si me eya ŋutɔ dze agbagba tsã be yeagblẽ la
azɔ.” 24 Eye wotsɔ bubu na Mawu le tanye.
Apostoloawo xɔ Paulo
2 Le fe wuieve megbe la, megayi Yerusalem. Azɔ la, mekplɔ Barnaba ɖe asi
eye Tito hã va. 2 Meyi le Mawu fe gbeɖeɖe nam nu be mayi aɖawɔ takpekpe kple
nɔvi siwo le afi ma tso gbefã si ɖem menɔ na Trɔ̃subɔlawo la, ŋu. Mefo nu kple
hamedzikpɔlawo ɖeɖe ko ale be woase nu si tututu fiam menɔ la gɔme eye menɔ mɔ
kpɔm be woalɔ̃ ɖe edzi be nye nufiafia nye nyatefe. 3 Wolɔ̃ ɖe edzi hã. Womezi
Tito, nye kpeɖeŋutɔ dzi be woatso aʋa nɛ gɔ̃ hã o, togbɔ be Tito menye Yudatɔ o hã.
4 Ame aɖewo nɔ afi ma siwo yɔa wo ɖokuiwo be “Kristotɔwo,” ke wonye
alakpatɔwo. Ame siawo va be yewoafi ŋku akpɔ mí eye yewoase nu tso ablɔɖe si
míena mía ɖokuiwo tso Yudatɔwo fe sewo dzi wɔwɔ me ŋuti. Ne menye ame siawo
tae o la, ne aʋatsotso fe nya gɔ̃ hã medo ta ɖa o. Wodi be yewoatsɔ yewofe sewo
abla mí abe ale si kluviwo nɔa kɔsɔkɔsɔwo me ene. 5 Ke míeɖo to wo kura o,
elabena míedi be míaflu mi, ana miabu be ame ate ŋu akpɔ ɖeɖe to aʋatsotso kple
Yudatɔwo fe sewo dzi wɔwɔ me o.
6 Naneke menɔ hamea dzikpɔla gã siwo nɔ afi ma la si woatsɔ akpe gbefã si
menɔ ɖeɖem o. Nyemetsɔ ɖeke le wofe hamedzikpɔla gãwo nyenye me o, elabena
5
amewo katã sɔ le Mawu ŋkume. 7 Ke boŋ wokpɔe be wotsɔ nyanyui la gbɔgblɔ na
Trɔ̃subɔlawo fe dɔ de asi nam, abe ale si wotsɔ Yudatɔwo tɔ de asi na Petro hã ene.
8 Elabena Mawu, ame si li kple Petro le efe dɔwɔwɔ me abe apostolo na Yudatɔwo
ene la, eya kee li kpli nye hã le nye dɔwɔwɔ me abe apostolo na Trɔ̃subɔlawo ene. 9
Yakobo, Petro kple Yohanes, ame siwo amewo buna be wonye sɔtiwo na hamea la,
wona habɔbɔ fe asi nye kple Barnaba esi wokpɔ amenuveve si wona mí la dzesii.
Wolɔ̃ hã be míawo míayi Trɔ̃subɔlawo gbɔ, ke woawo woayi Yudatɔwo gbɔ. 10 Nya
ɖeka si ko wogblɔe nye be ele be míaɖo ŋku edzi ɣesiaɣi be míakpe ɖe ame dahewo
ŋu. Nye ŋutɔ hã metsi dzi ɖe nu sia ŋu.
Paulo tsi tre ɖe Petro ŋu
11 Ke esi Petro va Antioxia la, eva hiã be matsi tsitre ɖe eŋu sesῖe le amewo ŋkume
eye mahe nya ɖe eŋu vevie le nu masɔmasɔ si wɔm wònɔ la ta. 12 Esi wò ɖo tetee
la, eɖu nu kple kristotɔ siwo menye Yudatɔwo o, ame siwo mebui be mele be woatso
aʋa kokoko eye woalé Yudatɔwo fe se bubu geɖewo me ɖe asi o. Ke emegbe la, esi
Yudatɔ aɖewo, ame siwo nye Yakobo xɔlɔ̃wo va la, megalɔ̃ be yeaɖu nu kple wo o,
elabena enɔ vɔvɔ̃m na nu si ame siawo, siwo lé Yudatɔwo fe sewo me ɖe asi sesῖe
eye wogblɔna be aʋatsotso le vevie na ɖeɖekpɔkpɔ la agblɔ. 13 Ale kristotɔ bubuawo
katã, ame siwo nye Yudatɔwo la zu alakpanuwɔlawo. Barnaba gɔ̃ hã nɔ ame siawo
dome. Wodze Petro fe kpɔɖeŋu yome le esime wonya nu wu ema hafi. 14 Esi mekpɔ
nu si nɔ edzi yim eye mede dzesii be womenɔ nyatefe tom tututu le nu si woxɔ se
ŋuti o, eye womenɔ zɔɔzɔm ɖe nyatefe si le nyanyui la me nu o la, megblɔ na Petro
6
le ame bubuawo katã ŋkume be, “Togbɔ be ènye Yudatɔ dzidzia hã la, èɖe asi le
Yudatɔwo fe sewo ŋu xoxoxo; eya ta nu ka tae nètrɔ kpata hele didim be yeana ame
siawo, ame siwo menye Yudatɔwo o la, nawɔ seawo dzi mahã? 15 Nye kple wò siaa
míenye Yudatɔ dzidziawo; menye Trɔ̃subɔlawo kple nu vɔ̃ wɔla dzodzrowo míenyee
o. 16 Ke mí kristotɔ siwo nye Yudatɔwo la, míenyae nyuie be míate ŋu adze Mawu
ŋu to Yudatɔwo fe sewo dzi wɔwɔ me o, ke boŋ to Yesu Kristo ame si ɖe míafe nu
vɔ̃wo ɖa la dzixɔse ɖeɖe ko me. Ale míawo hã míeɖo ŋu ɖe Yesu Kristo ŋu be
Mawu axɔ mí le xɔse ta, eye menye be míewɔ Yudatɔwo fe sewo dzi ta o. Elabena
ame aɖeke makpɔ xɔxɔ le seawo dzi wɔwɔ ta akpɔ o.”
17 Ke ne míexɔ Kristo dzi se be aɖe mí eye míedze sii be míeda vo eya ta
míate ŋu akpɔ ɖeɖe o, negbe ɖe ko wotso aʋa na mí eye míewɔ Yudatɔwo fe se
bubuawo dzi hafi la, ɖe mele be míagblɔ be Kristo dzixɔsee na míedza vo oa?
Gbeɖe, Mawu nana be ame aɖeke nabu nu sia tɔgbi ɖe míafe Afetɔ la ŋu o. 18
Míanye nu vɔ̃ wɔlawo ne míagadze dzixɔse xoxo siwo mele agbagba dzem be maɖe
ɖa la me léle ɖe asi gɔme, anɔ bubum be Yudatɔwo fe sewo dzi wɔwɔ ana míakpɔ
ɖeɖe. 19 Elabena to ŋɔŋlɔ Kɔkɔe la xexelẽ mee meto va nya be nyemate ŋu adze
Mawu ŋu gbeɖe to agbagbadzedze be mawɔ seawo dzi me o, elabena medana fu.
Meva dzesii bena, míate ŋu adze Mawu ŋu to Kristo dzixɔse me ko.
20 Woklãm ɖe ati ŋu kple Kristo eye nye ŋutɔ nyemegale agbe o ke boŋ
Kristo le agbe le menye. Agbe si tututu le menye fifia la tso ale si mexɔ Mawu Vi la
dzi se la gbɔ, ame si lɔ̃m eye wòtsɔ eɖokui na ɖe tanye. 21 Nyemenye ame siwo bua
7
Kristo fe ku abe nu si ŋu gɔmesese aɖeke mele o ene la dometɔ ɖeka o. Elabena ne
Yudatɔwo fe sewo dzi wɔwɔ ate ŋu aɖe mí la, ekema mehiã be Kristo naku o.
Xɔse loo, alo se la?
3 O, mi Galatiatɔ tsibomewo! Ame kae flu mo na mi eye wòhe gbɔgbɔ vɔ̃ va
mia dzii? Elabena tsã la, miesea Yesu Kristo fe ku gɔme nyuie abe ɖe metsɔ nutata
aɖe si me Yesu nɔ kukum le atitsoga ŋu fia mi ene. 2 Mina mabia nya ɖeka sia mi:
ɖe miexɔ Gbɔgbɔ Kɔkɔe la to Yudatɔwo fe sewo dzi wɔwɔ mea? Kura o! Elabena
Gbɔgbɔ Kɔkɔe la va mia dzi esime miese nu tso Kristo ŋu eye miexɔ edzi se be aɖe
yewo la megbe. 3 Ekema ɖe miele tsu kum azɔa? Elabena ne agbagbadzedze be
woawɔ ɖe Yudatɔwo fe sewo dzi mena agbe mi le gbɔgbɔ me o la, nu ka ta miebu
be agbagbadzedze be yewoawɔ wo dzi awɔ mi azɔ kristotɔ nyuiwo wu? 4 Miekpe fu
geɖe ɖe nyanyui la ta. Miele didim azɔ be yewoaɖe asi le nyanyui la ŋu. Esẽ nam be
maxɔ nu sia dzi ase!
5 Megale mia biam be ɖe Mawu na Gbɔgbɔ Kɔkɔe la fe ŋusẽ mi eye wòwɔ
nukunuwo le mia dome le miafe agbagbadzedze be yewoawɔ Yudatɔwo fe sewo dzi
taa? Mele nenema kura o. Esime miexɔ Kristo dzi se eye mieɖo ŋu ɖe eŋu tso dzi
blibo me tae.
6 Nenema kee wònɔ na Abraham hã. Nu si na Mawu kpɔe be edze na dzifo
koe nye be, exɔ Mawu fe ŋugbedodowo dzi se. 7 Miate ŋu akpɔe tso esia me be ame
siwo nye Abraham fe vi vavãwo lae nye ame siwo katã xɔ Mawu dzi se nyatefetɔe. 8
ŋɔŋlɔ Kɔkɔe la kpɔe do ŋgɔ be Mawu atso afia na Trɔ̃subɔlawo le xɔse me, eya ta
wòɖe gbefã na Abraham do ŋgɔe be, “Woyra dukɔwo le mewò.” 9 Eya ta woyra
ame siwo katã xɔse la kple xɔsetɔ Abraham. 10 Ame siwo katã tsɔ wofe mɔkpɔkpɔ
da ɖe sea dzi wɔwɔ dzi la le fifode te, elabena woŋlɔ ɖi be, “Wofo fi de ame sia ame
si melé nu sia nu si woŋlɔ ɖe Segbalẽame la me ɖe asi o.” 11 Eme kɔ fãa be
womatso afia na ame aɖeke le Mawu gbɔ to se la me o, elabena woŋlɔ ɖi be, “Ame
dzɔdzɔe la anɔ gbe le xɔse me.” 12 Wometu Sea ɖe xɔse dzi o, ke boŋ mawunya
gblɔ bena, “Ame si awɔ nu siawo la anɔ agbe ɖe wo nu.” 13 Kristo ɖe mí tso Se la
fe fifode me, esi wòzu fifode ɖe mía tefe, elabena woŋlɔ ɖe mawunya me be, “Wofo
fi de ame sia ame si woklã ɖe ati ŋuti.” 14 Ale woɖe mí be yayra si wotsɔ na
Abraham la nava Trɔ̃subɔlawo hã dzi to Kristo Yesu me, ale be to xɔse me míaxɔ
Gbɔgbɔ Kɔkɔe si Mawu tsɔ do ŋugbee. 15 Nɔvi lɔlɔ̃awo, le míafe agbenɔnɔ gbe sia
gbe me gɔ̃ hã la, ne ame aɖe do ŋugbe na nɔvia eye wòŋlɔe da ɖi, de asi ete la,
womagate ŋu atrɔe o. ŋugbedola magate ŋu atrɔ tame be yeawɔ nu bubu o.
16 Azɔ la, Mawu do ŋugbe aɖewo na Abraham kple Via. ɖo ŋku edzi be nya
sia megblɔ be wodo ŋugbe na viawo o; anye ne esia afia be via siwo katã nye
Yudatɔwo. Ke wodo ŋugbe na Via eye esia gɔmee nye na Kristo. 17 Nu si mele
didim be magblɔ lae nye esi: Mawu fe ŋugbe si wòdo be woaɖe ame to xɔse me la
eŋlɔ ŋugbedodo sia da ɖi eye wòde asi ete; womate ŋu aɣlae alo atrɔe fe alafa ene
blaetɔ̃ megbe, esi Mawu na Se Ewoawo o. 18 Ne se mawo dzi wɔwɔ ate ŋu aɖe mí
la, ekema eme kɔ fãa bena esia ato vovo sã tso Abraham fe mɔ gbɔ elabena ɖe ko
Abraham ya xɔ Mawu fe ŋugbedodo dzi se.
19 Enyo: Nu ka tae wode se mawo? Wotsɔ se siawo kpe ɖe tsãtɔwo ŋu le
ŋugbe sia dodo vɔ megbe be woafia amewo fe fɔɖiɖi ne woda Mawu fe sewo dzi. Ke
se siawo anɔ anyi va se ɖe Kristo, Vi, si Mawu do ŋugbe na la fe vava dzi ko.
Vovototo bubu sia hã gali. Mawu tsɔ efe seawo na mawudɔlawo be woatsɔ ana
Mose, eye eya hã tsɔ wo na efe amewo. 20 Ke esi Mawu do ŋugbe na Abraham la,
eya ŋutɔe doe na Abraham; metsɔ ŋugbedodo la to mawudɔlawo alo Mose dzi o.
21 Ekema ɖe se la tsi tre ɖe Mawu fe ŋugbedodowo ŋu mahã? Gbeɖe!
Elabena nenye ɖe se si wona la ana agbe la, anye ne dzɔdzɔenyenye ava to se la me
vavã. 22 Gake ŋɔŋlɔ Kɔkɔe la gblɔ be xexeame katã le nu vɔ̃ fe game, ale be ŋugbe
si wodo be to Yesu Kristo dzixɔse me ame siwo xɔse la akpɔɖeɖe la nasu wo si.
23 Do ŋgɔ na Kristo fe vava la, se la dzɔ mía ŋu abe gamenɔlawo ene va
se ɖe esime míaxɔ ɖela si gbɔna la dzi ase.
24 Mina magagblɔe ale: Yudatɔwo fe sewo nye míafe nufiala kple mɔfiala va
se ɖe esime Kristo va be yeana míanɔ nyuie kple Mawu to míafe xɔse me. 25 Ke azɔ
esi Kristo va la, míegahiã se mawo be woadzɔ mía ŋu eye woakplɔ mí ayi egbɔe o.
Mawu fe viwo
26 Elabena azɔ la, mí katã míenye Mawu viwo to Yesu Kristo dzixɔse me, 27 eye mí
ame siwo wode mawutsi ta na ɖe ɖekawɔwɔ kple Kristo me la, míedo Yesu abe awu
ene. 28 Míeganye Yudatɔwo alo Helatɔwo, kluviwo alo ablɔɖeviwo, ŋutsuwo alo
nyɔnuwo gɔ̃ hã o, ke mí katã míele ɖeka; míenye kristotɔwo; míele ɖeka le Kristo
10
Yesu me. 29 Ke azɔ la, esi míenye kristotɔwo la, míenye Abraham ŋutɔ fe
dzidzimeviwo eye Mawu fe ŋugbe siwo katã wòdo na Abraham la nye mía tɔ.
4 Miɖo ŋku edzi be ne fofo aɖe ku eye wògblẽ domenyinu gã aɖe ɖi na via sue
aɖe la, ɖevi sue ma tɔ me menyo sãa wu kluvi aɖeke tɔ o va se ɖe esime wòatsi
togbɔ be nu sia nu si fofoa gblẽ ɖi nɛ nye etɔ hã. 2 Ele na ɖevi la be wòawɔ nu si
edzikpɔlawo ɖo nɛ va se ɖe esime wòaxɔ fe si fofoa ɖo na ɖi.
Mawu xe fe ɖe míafe ablɔɖe ta
3 Alea tututue wònɔ na mí va se ɖe esime Kristo va. Míenye kluviwo na
Yudatɔwo fe sewo kple kɔnyinyiwo elabena míebu be woate ŋu aɖe mí. 4 Ke
esi ɣeyiɣi nyuitɔ si Mawu ɖo da ɖi va ɖo la, Mawu ɖo Via si nyɔnu aɖe dzi eye
wònye Yudatɔ la ɖa 5 be wòana ablɔɖe mí ame siwo nye kluviwo na seawo ale be
wòate ŋu axɔ mí abe eya ŋutɔ viwo ene. 6 Eye be míenye viawo ta la, Mawu ɖo
Via fe Gbɔgbɔ ɖe míafe dziwo me eya ta azɔ la míate ŋu ayɔ Mawu dzidefotɔe be
enye mía Fofo lɔlɔ̃a. 7 Míeganye kluviwo azɔ o ke boŋ míenye Mawu ŋutɔ viwo azɔ.
Azɔ esi míenye viawo ta la, nu sia nu si nye etɔ la nye mía tɔ elabena nenemae
Mawu ɖoe.
Paulo tsɔ ɖe le me na Galatia hamea
8 Hafi mi Trɔ̃subɔlawo mianya Mawu la, mienye kluviwo na nu siwo miebuna abe
mawuwo ene, evɔ mawu mawo menɔ anyi gɔ̃ hã o. 9 Ke azɔ esi mieke ɖe Mawu ŋu
11
alo magblɔ be Mawu boŋ ke ɖe mia ŋu la, nu ka tae miagadi be yewoagagbugbɔ ayi
subɔsubɔ gbɔdzɔ, dahe, dzodzro gbɔ hele agbagba dzem be miayi dzifo to Mawu fe
sewo dzi wɔwɔ me hã? 10 Miele agbagba dzem be yewoadze Mawu ŋu to nu si
miawɔ alo nu si mele be miawɔ o le ŋkeke tɔxɛ aɖewo dzi alo le ɣleti aɖewo me alo
le azãgbe aɖewo alo le fe aɖewo me la dzi. 11 Mevɔ̃ ɖe mia nu. Mele vɔvɔ̃m be nye
agbagbadzedzewo katã ɖe mia ta la zu nu dzodzro. 12 Nɔvi lɔlɔ̃awo mina nu siawo
nawɔ dɔ ɖe mia dzi abe ale si wòwɔ dɔ ɖe dzinyee ene, elabena nye la mevo tso
kɔkuti siawo te abe ale si miawo hã mievo tso wo te tsã ene. Esi megblɔ mawunya
na mi zi gbãtɔ la miedo vlom o, 13 togbɔ be menɔ dɔ lém esi metsɔ nyanyui la vɛ na
mi zi gbãtɔ hã. 14 Togbɔ be nye dɔléle la nye nuɖiaɖia hã la, miegbe nu le gbɔnye
henyam o, ke boŋ miexɔm eye miekpɔ dzinye abe mawudɔla aɖe menye alo abe
Yesu Kristo ŋutɔ ene.
15 Afi ka dzidzɔkpɔkpɔ fe gbɔgbɔ si nɔ mía dome tsã la le? Elabena menyae
be le ŋkeke mawo me la, mialɔ̃ dzidzɔtɔe aho miafe ŋkuwo atsɔ aɖo tɔnyewo tefe ne
ema ate ŋu anye kpekpeɖeŋu nam.
16 Ke azɔ la, ɖe mezu miafe futɔ elabena megblɔ nyatefe la na mia?
17 Aʋatsonufiala mawo, ame siwo le didim vevie be yewoadze mia ŋu la,
mele agbagba dzem nenema ɖe miafe nyonyo ta o. Nu si wole didim be yewoawɔ
lae nye yewoatrɔ miafe mo ɖa tso gbɔnye ale be miaɖo to woawo wu. 18 Enyo ne
amewo ve mia nu kple tameɖoɖo nyui, to dzi vavãtɔ me vevietɔ ne womele mia nu
vem le ɣeyiɣi si me mele mia gbɔ ko me o. 19 O, vinyewo miena nye dzi le veve
sem! Megale veve sem abe funɔ si le mɔ kpɔm na vidzidzi ene eye mele mɔ kpɔm
12
na ɣeyiɣi si Kristo fe gbɔgbɔ ayɔ mia me mlɔeba la. 20 Medi vevie be manɔ mia gbɔ
fifia ale be nyemanɔ nu siawo ŋlɔm na mi o hafi; ke esi mía dome didi ta la, maʋu
eme be nyemenya nu si tututu mawɔ o.
Hagar kple Sara fe kpɔɖenu
21 Miɖo tom, xɔ̃nyewo, mi ame siwo bu be ele be miawɔ Yudatɔwo fe sewo dzi
kokoko hafi akpɔ ɖeɖe. Nu ka ta miadi nu siwo tututu se siawo fia o. 22 Elabena
woŋlɔ ɖi be viŋutsu eve nɔ Abraham si; ɖeka dada nye kosi ke evelia dada ya nye
ablɔɖenyɔnu. 23 Nya tɔxɛ aɖeke meku ɖe kosi la fe vi ɖe dzidzi ŋu o. Ke
ablɔɖenyɔnua ya la Mawu ɖe wòdo ŋugbe nɛ hafi wòte ŋu dzi vi.
24 Nu siawo nye alobalo ko, elabena nyɔnu eveawo sɔ kple nubabla eve.
Nubabla ɖeka la woxɔe le Sinai to dzi eye eyae dzi ɖevi siwo nye kluviwo. Esia nye
Hagar. 25 Eya ta Hagar enye Sinaito si le Arabia, eye wòsɔ kple egbegbe Yerusalem
du, elabena eya kple viawo le kluvinyenye me. 26 Ke Yerusalem si le dzi fo la vo,
menye kluvi o, eye eyae nye mía dada. 27 Elabena woŋlɔ ɖi bena, “Dzi nedzɔ wò, O
konɔ, wò nyɔnu si medzi vi kpɔ o; do ɣli sesῖe nàtso aseye, wò ame si melé ku kpɔ
o; viwo le nyɔnu si tsi akogo la si wu nyɔnu si si srɔ̃ le gɔ̃ hã.”
28 Nɔvi lɔlɔ̃awo, nye kple miawo míenye vi siwo ŋugbe Mawu do abe ale si
wòdo Isak ŋugbe ene. 29 Eya ta ame siwo di be míawɔ Yudatɔwo fe sewo dzi la, le
mí ame siwo wodzi tso Gbɔgbɔ Kɔkɔe la me yome tim azɔ, abe ale si Ismael, kosi
la fe vi, ti Isak, vi si ŋugbe wodo la yome ene.
13
30 Ke ŋɔŋlɔ Kɔkɔe la gblɔ be Mawu gblɔ na Abraham be wòanya kosi la
kple via elabena kosi la fe vi mate ŋu anyi Abraham fe dome kple ablɔɖenyɔnu la fe
vi o. 31 Nɔvi lɔlɔ̃awo, menye kosiwo fe viwo míenye o; eye míenye kluviwo na
Yudatɔwo fe sewo hã o, ke míenye ablɔɖenyɔnu la fe viwo, eye míedzea Mawu ŋu le
míafe xɔse ta.
Kristo wɔ mí ablɔɖeviwoe
5 Ale Kristo wɔ mí ablɔɖeviwoe. Azɔ la, mikpɔ egbɔ be mielé ablɔɖe sia me
ɖe asi eye miagatrɔ azu kluviwo na Yudatɔwo fe sewo kple kɔnyinyiwo o. 2 Miɖo
tom, elabena nya sia le vevie. Ne miele ŋu ɖom ɖe aʋatsotso kple Yudatɔwo fe sewo
dzi wɔwɔ ŋu be woana miadze Mawu ŋu la, ekema Kristo mate ŋu aɖe mi o. 3
Magagblɔe zi evelia. Ele na ame sia ame si le didim be yeadze Mawu ŋu to aʋatsotso
me la be wòawɔ Yudatɔwo fe se ɖe sia ɖe dzi loo alo wòatsrɔ̃. 4 Ne miele didim be
yewoaxe fe si mienyi le Mawu si kple se mawo dzi wɔwɔ la, ekema viɖe aɖeke mele
Kristo ŋu na mi o. Ekema Mawu fe amenuveve la bu ɖe mi.
5 Ke to Gbɔgbɔ Kɔkɔe la fe kpekpeɖeŋu me la míele ŋu ɖom ɖe Kristo fe ku
ŋu be wòaɖe míafe nu vɔ̃wo ɖa ale be míate ŋu adze Mawu ŋu. 6 Eye mehiã be mí
ame siwo Kristo na agbe mavɔe la míatsi dzi o, ne wotso aʋa na mí loo alo míelé
Yudatɔwo fe sewo me ɖe asi la, o. Elabena nu si ko míehiã lae nye xɔse si wɔa dɔ to
lɔlɔ̃ me.
7 Miedze egɔme henɔ yiyim nyuie hafi. Ame kae va flu mi eye wòxe mɔ na
nyatefe la yomenɔnɔ? 8 Eme kɔ fãa be menye Mawue wɔ nu sia o, elabena eyae nye
14
ame si yɔ mi hena ablɔɖe le Kristo me. 9 Ke mia dometɔ ɖeka koe agblẽ ame
bubuawo katã.
10 Mele mɔ kpɔm be Mawu agagbugbɔ mi va xɔse la gbɔ abe ale si mele mɔ
kpɔm le nu siawo me ene. Ame ka kee le fu ɖem na mi hele mia flum la, Mawu ŋutɔ
ahe to nɛ.
11 Ame aɖewo gblɔ gɔ̃ hã be nye ŋutɔ mele gbefã ɖem be aʋatsotso kple
Yudatɔwo fe sewo le vevie hena ɖeɖe. Enyo, ne meɖe gbefã nenema la, womagati
yonyeme o, elabena gbefãɖeɖe sia meɖia ame aɖeke nu o. Esi wogale yonyeme tim
kokoko la, fia be megale gbefã ɖem tso ɖeɖe to xɔse le Kristo fe atitsoga ɖeɖe ko me
ŋu.
12 ɖe ko medi vevie be nufiala siwo di be miana woatso aʋa na mi la, woaɖe
wo ɖokuiwo ɖa le mia dome eye woaɖe le mia ŋu kpoo.
Agbenɔnɔ le Gbɔgbɔ la me
13 Elabena nɔvi lɔlɔ̃awo, wona ablɔɖe mi ke menye ablɔɖe be miawɔ nu vɔ̃ o, ke
boŋ ablɔɖe be mialɔ̃ mia nɔewo eye miave wo nu. 14 Elabena woate ŋu afo seawo
katã nu fu wòazu se ɖeka sia be, “Lɔ̃ hawòvi abe ɖokuiwò ene.” 15 Ke ne le lɔlɔ̃ na
mia nɔewo tefe ɖeklemiɖeɖe kple dzrewɔwɔ le miawo ɖeɖe dome la, ekema minɔ
ŋudzɔ eye miakpɔ nyuie be miagagblẽ nu le mía nɔewo ŋu o.
16 Eya ta megblɔ be minɔ agbe le Gbɔgbɔ la me ale be miagawɔ miafe
dzɔdzɔme vɔ̃wo fe didiwo dzi o.
15
17 Elabena dzɔdzɔme vɔ̃ dia nu si tsi tre ɖe Gbɔgbɔ la ŋu, eye nu si dim
Gbɔgbɔ la le la hã nye futɔ na mía fe dzɔdzɔme vɔ̃wo. Wole avu wɔm kple wo
nɔewo, ale be miate ŋu awɔ nu si miedi be miawɔ la o. 18 Ke ne Gbɔgbɔ la le
miakplɔm la, miegale se la te o.
19 Ke ŋutilãmenudzodzro vɔ̃ wo dze fãa; esi woe nye, ahῖawɔwɔ,
mɔkɔmakɔnyenye, hadzedze, 20 trɔ̃subɔsubɔ, adzewɔwɔ, fuléle, dzrewɔwɔ ŋuʋaʋã,
dɔmedzoedodo, ɖokuitɔdidi, kɔmamawo, mamawo, 21 ŋubiabiã, ahamumu, aglotutu
vɔ̃wo kple esia tɔgbiwo. Mele nu xlɔ̃m mi, abe ale si mexlɔ̃ nu mi va yi ene la be,
ame siwo nɔ agbe alea la manyi mawufiaɖufe la fe dome o.
22 Ke Gbɔgbɔ la fe kutsetse enye, lɔlɔ, dzidzɔ, ŋutifafa, dzigbɔɖi,
dɔmenyowɔwɔ, nyuiwɔwɔ, nutefewɔwɔ, 23 tufafa kple ɖokuidziɖuɖu. Se la metsi
tre ɖe nu siawo ŋuti o. 24 Ame siwo nye Kristo Yesu tɔ la klã wofe dzɔdzɔme vɔ̃wo
kple wofe fieŋufieŋuwo kpakple wofe dzodzrowo ɖe ati ŋuti. 25 Esi míele agbe le
Gbɔgbɔ la me la, mina míazɔ hã le efe kpɔkplɔ te. 26 Migana dada nayɔ míame o,
ado dziku ha mía haviwo alo aʋa ŋu mía nɔewo o.
Miwɔ nyui na amewo katã
6 Nɔvi lɔlɔ̃awo, ne kristotɔ aɖe dze nu vɔ̃ me la, ele na mi ame siwo vɔ̃a Mawu
la be miatsɔ gbe blewu kple ɖokuibɔbɔ akpe ɖe eŋu be wòagbugbɔ ava mɔ dzɔdzɔe
la dzi; miaɖo ŋku edzi be mia dometɔ aɖe hã ate ŋu azu vɔ̃wɔla ɣebubuɣi. 2 Mitsɔ
mia nɔewo fe agbawo eye miakpe ɖe wo ŋu le wofe xaxawo me, ale miawɔ Afetɔ
16
la fe se la dzi. 3 Ne ame aɖe bu be yenye amegã le esime menye amegã o la eble
eɖokui.
4 Mina ame sia ame naka ɖe edzi be yele yefe dɔ wɔm abe ale si yeate ŋui
ene, ekema akpɔ dɔ nyui wɔwɔ ŋuti dzidzɔ eye mahiã be wòatsɔ eɖokui asɔ kple ame
bubu aɖeke o. 5 Ele be mía dometɔ ɖe sia ɖe natsɔ eya ŋutɔ fe vodadawo kple eya
ŋutɔ fe agbawo elabena mía dometɔ aɖeke mede blibo o!
6 Ame siwo wofia Mawu fe nyae la na ma wofe nu nyuiwo kple wofe
nufialawo. 7 Migable mia ɖokuiwo o. Miɖo ŋku edzi be ame aɖeke mate ŋu aflu
Mawu o. Nu si ame fãna la eya kee wòŋene ɣesiaɣi. 8 Ne efã eya ŋutɔ fe dzodzro
vɔ̃wo fe ku la, ekema ele nu vɔ̃wo fe ku fãm eye le nyatefe me la, aŋe gbegblẽ fe ku.
Ke ne efã gbɔgbɔmekuwo la, aŋe agbe mavɔ si Gbɔgbɔ Kɔkɔe la anɛ. 9 Migana
míagbɔdzɔ le nu nyui wɔwɔ me o, elabena ne míegbɔdzɔ o la, míaŋe nu le ɣeyiɣi
nyuitɔ dzi. 10 Eya ŋuti esi asinukpɔkpɔ le míasi la, mina míawɔ nyui na amewo katã,
vevietɔ na nɔvi dzixɔsetɔwo.
Menye aʋatsotso o, ke boŋ nuwɔwɔ yeye yae
11 Matsɔ nye ŋutɔ nye asi aŋlɔ nuwunya mamlɛ siawo na mi. Mikpɔ ale si wòle be
mana nye ŋɔŋlɔdzesiwo naloloe ɖa! 12 Miafe nufiala siwo le agbagba dzem be
yewoana miatso aʋa la, le agbagba dzem le nu ɖeka ko ta: eyae nye be yewoadze
amewo ŋu eye womagati yewo yome, abe ale si wòanɔ ne woaʋu eme be Kristo fe
atitsoga koe ate ŋu aɖe mí ene o. 13 Menye ame siwo wotso aʋa na gɔ̃ hãe wɔa sea
dzi o, ke wodi be woatso aʋa na mi ale be woafo adegbe le miafe ŋutilã ŋu.
14 Mawu neɖi be nyemafo adegbe le naneke ŋu o, negbe le míafe Afetɔ Yesu
Kristo fe atitsoga la ŋu ko, nu si me woto klã xexeame ɖe ati ŋuti nam eye woklã
nye hã ɖe ati ŋuti na xexeame. 15 Gɔmesese aɖeke megale aʋatsotso kple
aʋamatsɔmatso ŋu o: nu si le vevie lae nye nuwɔwɔ yeye zuzu.
16 Mawu fe ŋutifafa kple nublanuikpɔkpɔ nanɔ anyi kple ame siwo katã wɔa
se sia dzi, eye woanɔ anyi kple Mawu fe Israel hã.
17 Mlɔeba la migana ame aɖeke naɖe fu nam le nu siawo ŋuti o elabena
Yesu fe dzesiwo le nye ŋutilã ŋu.
18 Nɔvi lɔlɔ̃awo, míafe Afetɔ Yesu Kristo fe amenuveve nanɔ anyi kple miafe
gbɔgbɔ, Amen.


c: text/html

text: 14 Mekpɔ Alẽvi+ la le tsitre ɖe Zion+ To la dzi, eye ame akpe alafa ɖeka blaene vɔ ene,+ siwo fe ŋgonu woŋlɔ efe ŋkɔ kple Fofoa+ fe ŋkɔ ɖo la, le eŋu.2 Eye mese gbe aɖe tso dzifo abe tsi geɖewo fe gbeɖiɖi ene, abe dziɖegbe sesẽ fe ɖiɖi ene; eye gbe si mese la le abe hadzilawoe le saŋku fom ɖe ha dzi ene.3 Eye wole ha aɖe si ɖi ha yeye+ dzim le fiazikpui la ŋgɔ kple nu gbagbe+ eneawo kpakple ametsitsiawo+ ŋkume, eye ame aɖeke mete ŋu srɔ̃ ha la o, negbe ame akpe alafa ɖeka blaene vɔ ene,+ siwo wofle tso anyigba dzi la ko.4 Ame siawo mefo ɖi wo ɖokuiwo kple nyɔnuwo o; le nyatefe me la, wole abe ɖetugbui leafewo ene.+ Ame siawoe dzea Alẽvi la yome yia afi sia afi si wòyina.+ Wofle ame siawo+ tso amegbetɔwo dome be woanye kutsetse gbãtɔ+ na Mawu kple Alẽvi la,5 eye womekpɔ aʋatsokaka aɖeke le wofe nu me o; mokaka mele wo ŋu o.+6 Eye mekpɔ mawudɔla bubu aɖe wòle dzodzom le yame, eye nya nyui mavɔ aɖe le esi wòagblɔ na ame siwo le anyigba dzi, kple dukɔ sia dukɔ kple to sia to kple gbegbɔgblɔ sia gbegbɔgblɔ kpakple ame ɖe sia ɖe fomevi.+7 Eye wòle gbɔgblɔm kple gbe gã aɖe be: “Mivɔ̃ Mawu, eye mitsɔ ŋutikɔkɔe nɛ, elabena efe ʋɔnudrɔ̃gafofo la ɖo,+ eye mide ta agu na Ame si wɔ dzifo kple anyigba kple atsiafu+ kple tsidzɔfewo.”8 Mawudɔla bubu aɖe, si nye evelia, dze eyome le gbɔgblɔm be: “Emu loo! Babilon Gã+ la mu,+ eya si na dukɔwo katã no efe ahasiwɔwɔ* fe dzodzro sesẽ* fe wain la!”+9 Mawudɔla bubu aɖe, si nye etɔ̃lia, dze wo yome hele gbɔgblɔm kple gbe gã aɖe be: “Ne ame aɖe de ta agu na lã wɔadã+ la kple efe legba la, eye wòxɔ dzesi ɖe efe ŋgonu alo ɖe efe asi ŋu la,+10 ano Mawu fe dziku fe wain si wometɔ tsii o, si wokɔ ɖe Efe dɔmedzoekplu me la hã fe ɖe,+ eye woatsɔ dzo kple dzokpe+ awɔ fui vevie le mawudɔla kɔkɔewo ŋkume kple Alẽvi la ŋkume.11 Eye wofe fuwɔame fe dzudzɔ la anɔ tutum yi dzi tegbetegbe.+ Ame siwo dea ta agu na lã wɔadã la kple efe legba la kpakple ame sia ame si xɔa efe ŋkɔ fe dzesi la, makpɔ gbɔɖeme o zã kple keli.+12 Afi siae ame kɔkɔewo+ fe dzidodo hiã le, ame siwo léa Mawu fe sewo kple Yesu dzi xɔse+ me ɖe asi.”13 Eye mese gbe aɖe tso dzifo wògblɔ be, “Ŋlɔ bena: Dzidzɔtɔwoe nye ame siwo ku le Afetɔ+ la me tso fifia dzi. Ɛ̃, gbɔgbɔ la gblɔ be, mina woagbɔ ɖe eme tso wofe agbagbadzedzewo me, elabena wofe dɔwɔwɔwo dze wo yome enumake.”14 Eye mekpɔ alilikpo ɣi aɖe, eye ame si le abe amegbetɔvi+ ene la bɔbɔ nɔ alilikpo la dzi, sikafiakuku le ta nɛ, eye hɛ gobɛ ɖaɖɛ aɖe le esi.15 Mawudɔla bubu aɖe do tso gbedoxɔ la fe kɔkɔefe la, eye wòdo ɣli kple gbe gã aɖe ɖo ɖe ame si bɔbɔ nɔ alilikpo la dzi be: “Do wò hɛ gobɛ la ɖa nàŋe nu, elabena gafofo la de be woaŋe nu, elabena anyigbadzinukuwo ɖi keŋkeŋ.”+16 Eye ame si bɔbɔ nɔ alilikpo la dzi la do efe hɛ gobɛ la ɖe anyigba dzi, eye wòŋe anyigbadzinukuwo.17 Mawudɔla bubu aɖe gado tso gbedoxɔ la fe kɔkɔefe si le dzifo, eye hɛ gobɛ ɖaɖɛ le eya hã si.18 Mawudɔla bubu aɖe, si kpɔ ŋusẽ ɖe dzo dzi la, do tso vɔsamlekpui la me. Edo ɣli kple gbe gã aɖe ɖo ɖe ame si si hɛ gobɛ ɖaɖɛa le la be: “Do wò hɛ gobɛ ɖaɖɛ la ɖa nàtso anyigbadziwainka la fe kpowo, elabena efe tsetseawo ɖi.”+19 Eye mawudɔla la do efe hɛ gobɛ la ɖe anyigba dzi, eye wòtso anyigbadziwainka la tsɔ fu gbe ɖe Mawu fe dziku fe wainfiãnu gã la me.+20 Eye wofanya waintsetse si le wainfiãnu la me le dua godo, ʋu do le wainfiãnu la me eye wòɖɔ va ɖo keke sɔwo fe numegawo ŋuti ke, eye wòde stadio akpe ɖeka alafa ade.*

robotstxt: allowed

filter: keep


text:
NYATI SI LE AKPAA DZI | NE WÒ AME VEVI AÐE KU
Akɔfafa Na Ame Siwo Le Nu Xam
Ðe wòdzɔ ɖe dziwò kpɔ be mènya nu si nàwɔ atsɔ akpe ɖe wò lɔlɔ̃tɔ aɖe si le efe ame vevi aɖe si ku fam la ŋu oa? Ɣeaɖewoɣi la, míanya nya si míagblɔ alo nu si tututu míawɔ o, si wɔnɛ be míenɔa anyi kpoo naneke mawɔmawɔe. Ke hã nu ŋutɔŋutɔwo li míate ŋu awɔ atsɔ akpe ɖe amea ŋu.
Zi geɖe la, nu si hiã koe nye amea gbɔ nɔnɔ kple akɔfanya kpui aɖe abe, “Baba na wò seea,” gbɔgblɔ ene. Le tefe geɖewo la, asikpakpla kɔ na amea alo efe alɔnu léle ɖetsɔlemetɔe hã aɖee afia be èle veve sem ɖe enu. Ne ame si dzi kua dzɔ ɖo la di be yeafo nu tso nudzɔdzɔa ŋu na wò la, ɖo toe veveseɖeamenutɔe. Esi ganyo wue nye be, nàwɔ nane atsɔ akpe ɖe fome si dzi kua dzɔ ɖo ŋu, ɖewohĩ ate ŋu anye afemedɔwo, abe nuɖaɖa, ɖeviawo gbɔ kpɔkpɔ, alo asikpekpe ɖe kunuwɔwɔa fe ɖoɖowo ŋu ene, ne wolɔ̃. Kpekpeɖeŋu siawo ate ŋu aɖe vi geɖe wu nya wɔdɔɖeamedziwo gbɔgblɔ gɔ̃ hã.
Le ɣeyiɣi aɖe megbe la, àdi be yeafo nu tso ame si ku la ŋu, ɖewohĩ àfo nu tso efe nɔnɔme nyui aɖewo alo nu dodzidzɔname siwo miewɔ va yi ŋu. Esia ate ŋu ana ame si le nu xam la nako alɔgbɔnu gɔ̃ hã. Le kpɔɖeŋu me, Pam si srɔ̃ŋutsu Ian ku fe ade ye nye esi va yi la gblɔ be: “Ɣeaɖewoɣi la, amewo gblɔa nu nyui siwo Ian wɔ siwo ŋu nyemenya naneke tsoe o la nam, eye esia doa dzidzɔ nam.”
Numekulawo ka nya ta be amewo kpena ɖe ame siwo dzi ku dzɔ ɖo la ŋu le gɔmedzedzea me, gake ema megbe kpuie la, wo xɔlɔ̃awo fe susu dzona le wo dzi, elabena wogatrɔna ɖe woawo ŋutɔwo fe gbe sia gbe dɔwɔnawo ŋu. Eya ta le kua wɔwɔ vɔ megbe la, ɖoe wò taɖodzinu be yeanɔ xɔ̃wò si dzi kua dzɔ ɖo la srãm kpɔ edziedzi. * Ame siwo le wofe ame vevi aɖe si ku fam la kpɔa ŋudzedze ɖe sasrãkpɔ siawo ŋu ŋutɔ, elabena ekpena ɖe wo ŋu wokpɔa gbɔdzɔe vie tso wofe nuxaxaa me.
Bu Japan ɖetugbui si ŋkɔe nye Kaori fe kpɔɖeŋua ŋu kpɔ. Efe dzi gbã gudugudu esime dadaa ku eye ɣleti 15 megbe ko nɔvianyɔnu tsitsitɔ hã ku. Gake dzidzɔtɔe la, xɔlɔ̃ vavãwo yi edzi nɔ kpekpeɖeŋu namee. Wo dometɔ ɖeka si ŋkɔe nye Ritsuko, si tsi wu Kaori sãsãsã la, gblɔ nɛ be yeanye exɔlɔ̃ kplikplikpli. Kaori gblɔ be: “Ne mato nyatefea, nyemekpɔ dzidzɔ ɖe efe susua ŋu o. Nyemedi be ame aɖeke nava xɔ ɖe danye tefe o, eye nyemexɔe se be ame aɖe ate ŋu axɔ ɖe etefe hã o. Ke hã esi Mama Ritsuko wɔa nu ɖe ŋunye lɔlɔ̃tɔe ta la, nye kplii dome va le kplikplikpli. Kwasiɖa sia kwasiɖa la, nye kplii míewɔa nya nyui gbɔgblɔ dɔa ɖekae eye míeyia Kristotɔwo fe kpekpewo hã ɖekae. Ekpeam meva noa tii le egbɔ, eɖaa nu vɛ nam eye wòŋlɔa akɔfanyawo kple nyuidinamegbalẽwo nam enuenu. Nɔnɔme nyui siwo le Mama Ritsuko si la wɔ dɔ ɖe dzinye ŋutɔ.”
Ƒe wuieve ye nye esi va yi tso esime Kaori dada ku, eye egbea eya kple srɔ̃a wozãa wofe ɣeyiɣi akpa gãtɔ tsɔ ɖea gbefã nya nyuia. Kaori gblɔ be: “Mama Ritsuko gakpɔtɔ tsɔ ɖe le eme nam kokoko. Ɣesiaɣi si metrɔ yi afe la, meyina ɖasrãnɛ kpɔna eye míekpɔa dzidzɔ le hadede tuameɖowo me.”
Ame bubu si ŋu wokpe ɖo nenema ke lae nye Poli, si nye Yehowa Ðasefowo dometɔ ɖeka, si le Cyprus. Sozos si nye Poli srɔ̃ la nye dɔmenyotɔ kple Kristotɔ dzikpɔla si ɖo kpɔɖeŋu nyui le beléle na hamea me tɔwo me. Ekpea tsɔ̃eviwo kple ahosiwo vaa efe me zi geɖe be yewoaɖu nu ahakpɔ gome le hadede tuameɖowo me. (Yakobo 1:27) Nublanuitɔe la, esi Sozos xɔ fe 53 la, nu te ahɔhɔ̃ me nɛ eye wòku. Poli gblɔ be: “Srɔ̃nye wɔnutefea si mía kplii míeli fe 33 la ku gblẽm ɖi.”
Esi wowɔ kua vɔ la, Poli kple viaŋutsuvi suetɔ Daniel, si xɔ fe 15 la, ʋu yi Canada. Esi woyi la, wowɔ ɖeka kple Yehowa Ðasefowo fe hame aɖe le afi ma. Poli gblɔ be: “Mía xɔlɔ̃ siwo le hame yeye sia me la menya naneke tso nu siwo dzɔ ɖe mía dzi va yi kple nɔnɔme sesẽ siwo me tom míenɔ ŋu o. Ke hã wodoa vivi ɖe mía ŋu hegblɔa dzidefonyawo na mí, eye wonaa kpekpeɖeŋu siwo míehiã la mí. Wofe ɖetsɔlemea kpe ɖe mía ŋu ŋutɔ, vevietɔ le ɣeyiɣi ma si me vinyeŋutsua hiã fofoa vevie wu! Ame siwo xɔa ŋgɔ le hamea me la tsɔ ɖe le eme na Daniel ale gbegbe. Wo dometɔ ɖeka ya kpɔa egbɔ be Daniel wɔ ɖeka kpli yewo kpakple xɔlɔ̃ bubuwo le hadede tuameɖowo me alo ɣesiaɣi si wodi be yewoafo bɔl vie.” Nuwo le edzi yim nyuie na vidada sia kple viaŋutsua siaa egbea.
Nyatefeae nye be, míate ŋu ato mɔ vovovowo dzi ana kpekpeɖeŋu ame siwo le wofe ame vevi siwo ku fam la ahafa akɔ na wo. Biblia hã faa akɔ na mí kple etsɔmemɔkpɔkpɔ nyui aɖe.
^ mm. 6 Ame aɖewo dea dzesi kugbea ɖe wofe ɣletigbalẽ dzi gɔ̃ hã be wòanye ŋkuɖodzi na yewo, ale be yewoate ŋu afa akɔ na fometɔawo le ɣeyiɣi si me wohiã nɛ wu, si nye kugbea loo alo ɣeyiɣi kpui aɖe do ŋgɔ.


text:
Tite
PAULO ƑE AGBALẼ SI WÒŊLɔ NA TITO
Kpɔkplɔyiɖeme:
Tito nye ɖekakpui aɖe si va zu kpeɖeŋutɔ na Paulo. Le Tito fe
ŋutete, kutrikuku kple mawuvɔvɔ̃ ta la, Paulo tsɔe ɖo hame si
nɔ Kreta la nu. Agbe vlo nɔnɔ xɔ afe ɖe Kretatɔwo me ale
gbegbe be kristotɔ nyui nyenye va zu nu sesẽ na kristotɔ
geɖewo eya ta Paulo ŋlɔ agbalẽ sia na hamea dzikpɔla, Tito,
eye wòfia asi ame siwo tɔgbi Tito atia be woakpe ɖe eŋu le
hamea dzikpɔkpɔ me la nɛ. Egafo nu le ale si kristotɔwo nanɔ
agbe le tomefafa, nɔvilɔlɔ̃ kple ɖekawɔwɔ me la hã ŋu.
Emenyawo: 1. Gbedoname, 1:1 4
2. Hamedzikpɔlawo tiatia, 1:5-9
3. Sidzedze aʋatsonufialawo, 1:10-16
4. Nu vavãtɔwo fiafia, 2:1-15
5. Ale si wòle be Tito kple xɔsetɔ bubuawo nazɔe, 3:1-11
6. Tafonyawo kple yayranyawo, 3:12-15
1 Paulo, Mawu fe dɔla kple Yesu Kristo fe apostolo na Mawu fe ame tiatiawo
fe xɔse kple sidzedze nyatefe si kplɔa ame yia mawusosroɖa gbɔe, 2 xɔse kple
sidzedze si ku ɖe mɔkpɔkpɔ na agbe mavɔ la ŋu, nu si Mawu ame si medea alakpa o
la do efe ŋugbe, hafi ɣeyiɣi mavɔwo dze egɔme, 3 eye woɖe efe nya la ɖe go fia le
eya ŋutɔ fe azãgbe la dzi to nyanyui la gbɔgblɔ si wòtso de asi nam le Mawu, mía
ɖela la, fe gbeɖeɖe nu.
4 Mele agbalẽ sia ŋlɔm na Tito, vinye vavãtɔ le xɔse ɖeka si le mia si la nu.
Amenuveve kple ŋutifafa si tso Mawu Fofo la kple Kristo Yesu mía ɖela gbɔ la
nanɔ kpli wò.
Tito fe dɔdeasi le Krete
5 Nu si ta megblẽ wò ɖe Kreta lae nye nàɖɔ nu siwo susɔ la ɖo eye nàɖo
hamemegãwo le du ɖe sia ɖe me abe ale si meɖoe na wòe ene. 6 Ele na hamemegã
be wòanye mokakamanɔŋutɔ, nyɔnu ɖeka ko srɔ̃, ŋutsu si fe viwo lé xɔse la me ɖe
asi eye nya mele wo ŋu be wonye aglãdzelawo kple tomaɖolawo o. 7 Esi wònye be
wotsɔ Mawu fe dɔ de asi na hamemegã ta la, ele nɛ be wòanye mokakamanɔŋutɔ,
Manye dadala alo ame si doa dziku kabakaba o, manye aha tsu nola o, manye ame si
wɔa nu gbodogbodo alo tia viɖe foɖi yome o. 8 Ke boŋ wòanye amedzrowɔla, ame
si lɔ̃a nu nyui, ɖokuidziɖula, nu dzɔdzɔe wɔla, ame si le kɔkɔe eye wòwɔa nu ɖe
ɖoɖo nu. 9 Ele nɛ be wòalé nyatefenya la me ɖe asi sesῖe abe ale si wofiae ene ale be
eya hã natsɔ nu dzɔdzɔe fiafia ade dzi fo na ame bubuwo eye wòatsi ɖeklemiɖelawo
fe nya nu.
10 Elabena aglãdzela geɖewo le afi ma, nya dzodzro gblɔlawo kple
ameblelawo, vevietɔ ame siwo tso aʋatsotso fe kɔmama me. 11 Ele be woatsi wofe
nuwɔnawo nu elabena wole afekɔ blibowo dome gblẽm to nu siwo mele be woafia o
la fiafia me eye wowɔa esia ɖe viɖe foɖi ta. 12 Woawo ŋutɔ fe nyagblɔɖilawo
dometɔ ɖeka gblɔ gɔ̃ hã be, “Kretatɔwo nye alakpadalawo ɖaa wonye lã vɔ̃ɖiwo kple
nu tsu ɖula kuviatɔwo” 13 ɖaseɖiɖi sia le etefe eya ta ka mo na wo vevie ale be
woade blibo le xɔse la me, 14 eye womaɖo to Yudatɔwo fe gliwo alo aɖo to ame
siwo gbe nu le nyatefe la gbɔ fe sededewo o. 15 Ame siwo dza la, nu sia nu le
dzadzɛ na wo, ke ame siwo me gbegblẽ le eye womexɔ se o la, naneke mele dzadzɛ
le wo gbɔ o. Le nyatefe me la, wofe susu kple dzitsinya katã me do viviti. 16
Wogblɔna be yewonya Mawu gake wogbea nu le egbɔ to wofe nuwɔnawo me.
Wonye ŋunyɔnuwo kple tomaɖolawo eye womedze na nu nyui aɖeke wɔwɔ o.
Nu siwo wòle be woafia hatsotso vovovoawo
2 Ele na wò be nàfia nu si nye nufiafia si de blibo. 2 Fia ame tsitsiwo be woafa
tu woanye ame siwo dze na bubu, ɖokuidziɖulawo, ame siwo fe xɔse de blibo le lɔlɔ̃
kple tenɔnɔ me. 3 Nenema ke fia nyɔnu tsitsiawo be woafa tu eye woabu ame le
wofe nuwɔna ɖe sia ɖe me. Womanye ame siwo nɔa tsatsam nɔa nya vlowo gblɔm
tso amewo ŋu o, eye womanye aha tsu nolawo hã o. 4 Ele be nyɔnu tsitsi siawo nafia
ɖetugbiwo ale si woafa tui eye woalɔ̃ wo srɔ̃wo kple wo viwo. 5 Fia wo be woanye
ɖokuidziɖulawo, ame dzadzɛwo, afemedɔwɔlawo, dɔmenyotɔwo kple ame siwo
bɔbɔa wo ɖokui na woawo ŋutɔ srɔ̃wo be ame aɖeke magagblɔ nya tovo ɖe Mawu fe
nya la ŋu o.
6 Nenema ke, do ŋusẽ ɖekakpuiwo be woanye ɖokuidziɖulawo. 7 Tsɔ
ɖokuiwò ɖo kpɔɖeŋui na wo le nu sia nu me to nu si nyo la wɔwɔ me. ɖe
nutefewɔwɔ kple moveviɖoɖo fia le wò nufiafia me. 8 hekpe ɖe esiawo ŋu la, wò
nufofo neto mɔ ɖeka be womakpɔ kpɔtsɔtsɔ le eŋu o ale be ŋu nakpe ame siwo tsia
tre ɖe ŋuwò, elabena nya vɔ̃ aɖeke mele wo si woagblɔ tso mía ŋu o.
9 Fia kluviwo be woaɖo to wofe afetɔwo le nu sia nu me, woadze agbagba
awɔ nu adze wo ŋu eye womegaɖe nya nu na wofe afetɔwo o. 10 Fia wo hã be
womagafi wofe afetɔwo o ke boŋ woaɖee afia be woate ŋu aka ɖe wo dzi blibo
ɣesiaɣi ale be le mɔ ɖe sia ɖe nu la, woawɔ nufiafia tso Mawu, míafe ɖela, ŋu
wòadze ame ŋu.
11 Elabena Mawu fe amenuveve si hea ɖeɖe vanɛ la, do na amewo katã. 12
Efia mí be míagblɔ “Ao” na mawumavɔmavɔ̃ kple xexemenudzodzrowo eye míanɔ
agbe le ɖokuidziɖuɖu, dzɔdzɔenyenye kple mawuvɔvɔ̃ me, le fifi xexeame, 13 esi
míele lalam na yayraŋkeke si míele mɔ kpɔm na, yayraŋkeke si dzi woaɖe míafe
Mawu gã kple ɖela Yesu Kristo fe ŋutikɔkɔe afia le. 14 Ame si tsɔ eɖokui na ɖe mía
ta be yeaɖe mí tso vɔ̃ɖinyenye katã me be wòakɔ mía ŋuti na eɖokui, ame siwo nye
eya ŋutɔ tɔ, eye wole klalo be woawɔ nu si nyo.
Ale si wòle be kristotɔ nanɔ agbee
3 ɖo ŋku edzi na wò amewo be ele be woabu dziɖuɖua kple efe dɔnunɔlawo;
ele be woaɖo to wo eye woanɔ klalo na dɔ nyui sia dɔ nyui wɔwɔ ɣesiaɣi. 2 Mele
be woagblɔ nya vɔ̃ ɖe ame aɖeke ŋu loo alo awɔ dzre o, ke boŋ ele be woanye ame
fafawo eye woabu ame sia ame.
3 Míawo hã míenye abunɛtɔwo kpɔ eye míegbe toɖoɖo. Ame bubuwo ble mí
eye míezu kluviwo na dzodzro vɔ̃wo kple fieŋufieŋu vɔ̃ɖiwo. Havimalɔmalɔ̃ kple
ŋuʋaʋã xɔ mía me keŋ. Míelé fu amewo eye woawo hã lé fu mí.
4 Ke esi ɣeyiɣia de be Mawu, mía ɖela fe amenuveve kple lɔlɔ̃ nado la, 5 eɖe
mí, menye esi míedze be woaɖe mí ta o, ke boŋ le efe amenuveve kple
nublanuikpɔkpɔ sɔgbɔ la ta. Ewɔ esia to ale si wòklɔ míafe nu vɔ̃wo ɖa kple ale si
wòde Gbɔgbɔ Kɔkɔe la fe dzidzɔ yeye mía me la me. 6 Ekɔ efe Gbɔgbɔ Kɔkɔe la ɖe
mía dzi eye wona wosɔ gbɔ le mía me. Ewɔ esiawo katã le nu si Yesu Kristo, mía
ɖela wɔ la ta, 7 ale be woate ŋu atso afia na mí le Mawu fe ŋkume, le efe dɔmenyo
gbago la ta. Azɔ la, míate ŋu akpɔ gome le agbe mavɔ si wonaa mí la fe kesinɔnu la
me. Míele mɔ kpɔm vevie na exɔxɔ. 8 Esia nye nyatefenya si wogblɔ eye medi be
nàte gbe ɖe nu siawo dzi ale be ame siwo tsɔ wofe xɔse de Mawu me la nakpɔ nyuie
be wotsɔ wo ɖokuiwo de nu nyui wɔwɔ me blibo; nu siawo nyo ŋutɔ eye wohea viɖe
geɖe vanɛ na ame sia ame.
9 Mègade nu nyahehe siwo ku ɖe biabia siwo ŋu ŋuɖoɖo tututu aɖeke mele o
kple mawunya fe akpa siwo ŋu ɖeklemiɖeɖe geɖe le la me o. ɖe ɖokuiwò ɖa le
nyahehe tso Yudatɔwo fe sewo dzi wɔwɔ ŋu me, elabena viɖe aɖeke mele nu sia
tɔgbi ŋu o; nu gbegblẽ koe wòhena vanɛ. 10 Ne ame aɖe le mama hem va mia dome
la, ele be miagbe nya nɛ zi gbãtɔ kple zi evelia. Le esia megbe la, migatsɔ ɖeke le
efe nya me o, 11 elabena ame ma tɔgbi medaa asixɔxɔ vavãtɔ ɖe nu nyui dzi o. Ele
nu vɔ̃ wɔm eye eya ŋutɔ nya nenema.
Dzesidenya mamlɛawo
12 Mele eɖom be maɖo Artema alo Tikiko ɖe wò. Dze agbagba, ne wo dometɔ ɖeka
va ɖo la, nàdo gom le Nikopoli kaba abe ale si nate ŋui ene, elabena meɖo be manɔ
afi ma le vuvɔŋɔlia me. 13 Wɔ nu sia nu si nàte ŋui la be nàkpe ɖe Zena, senyala la,
kple Apolo ŋu le wofe mɔzɔzɔ me. Kpɔ egbɔ be woana nu sia nu si woahiã la wo. 14
Fia míafe ameawo be woasrɔ̃ ale si woatsɔ wo ɖokuiwo ade nyuiwɔwɔ me ale be
woate ŋu akpɔ wofe gbe sia gbe fe nuhiahiãwo eye womanɔ agbe maɖevi o.
15 Ame siwo katã le gbɔnye la do gbe na mi nyuie. Do gbe na ame siwo lɔ̃a
mí le xɔse la me. Amenuveve nanɔ kpli mi katã.


text:
TA GBÃTƆ
Ame Kae Nye Mawu?
1, 2. Nu kawo ŋue amewo biaa nya tsoe zi geɖe?
ÐEVIWO lɔ̃a nya geɖe biabia. Zi geɖe ne èɖe nane gɔme na wo vɔ la, woagabia ake be, ‘Nu ka tae?’ Ne èdze agbagba kpɔ ŋuɖoɖo nyui aɖe na wo hã la, ɖeko woagabia ake be: ‘Ke nu ka tae?’
2 Míeɖanye ɖeviwo alo ame tsitsiwo o, mí katã míebiaa nya. Míebiaa nya tso nu si míaɖu, nu si míado alo nu si míafle ŋu. Eye míetea ŋu biaa nya vevi aɖewo hã tso míafe agbe alo etsɔme ŋu. Gake ne míekpɔ nyabiase siawo fe ŋuɖoɖo fakɔnamewo o la, ate ŋu ana míadzudzɔ ŋuɖoɖoawo didi.
3. Nu ka tae ame geɖe susui be yewomate ŋu akpɔ yewofe nyabiase veviwo fe ŋuɖoɖowo o?
3 Ðe nyabiase vevi siwo le mía si la fe ŋuɖoɖowo le Biblia mea? Ame aɖewo susui be ŋuɖoɖoawo le Biblia me, gake wo gɔme sese sesẽ akpa. Ewɔna na wo be nufialawo, fadawo kple pastɔwo koe ate ŋu aɖo wo ŋu. Eye enyea ŋukpe na ame bubu aɖewo hã be woalɔ̃ ɖe edzi be yewomenya ŋuɖoɖoawo o. Ke wò ya ɖe?
4, 5. Nyabiase vevi kawoe le asiwò? Eye nu ka ta wòle be nàyi edzi adi wofe ŋuɖoɖowo?
4 Àdi godoo be yeakpɔ nyabiase siwo gbɔna la fe ŋuɖoɖowo: ‘Nu ka tae mele agbe ɖo? Nu kae adzɔ ɖe dzinye le nye ku megbe? Aleke tututue Mawu le?’ Nufiala xɔŋkɔ Yesu gblɔ be: “Minɔ ebiabia dzi, eye woana mi; minɔ edidi dzi, eye miakpɔe; minɔ ʋɔfofo dzi, eye woaʋui na mi.” (Mateo 7:7) Mègana ta o va se ɖe esime nèke ɖe ŋuɖoɖo siwo ŋu kakaɖedzi le la ŋu.
5 Ɛ̃, ne ‘èdia’ ŋuɖoɖoawo la, àkpɔ wo le Biblia me. (Lododowo 2:1-5) Ŋuɖoɖo siwo le Biblia me la gɔme sese mesesẽ akpa o. Nu si nàsrɔ̃ le eme la ana nàkpɔ dzidzɔ fifia eye wòana be etsɔmemɔkpɔkpɔ nyui aɖe hã nasu asiwò. Na míadzro biabia aɖe si ɖea fu na ame geɖe la me.
ÐE MAWU TSƆA ÐE LE EME NA MÍA, ALO TAMESẼLAE WÒNYE?
6. Nu ka tae ame aɖewo susui be Mawu metsɔa ɖeke le eme na yewo ne yewole fu kpem o?
6 Ame geɖe susui be Mawu metsɔa ɖeke le eme na mí o. Wogblɔna be ne ɖe Mawu tsɔa ɖe le eme na mí la, anye ne xexea me nyo wu sãsãsã. Aʋawɔwɔ, fuléle kple nuxaxa yɔ xexea me fũu. Amewo dzea dɔ, amewo kpea fu eye amewo kuna. Eya ta ame aɖewo biana be, ‘Ne ɖe Mawu tsɔ ɖe le eme na mí la, anye ne mexe mɔ ɖe fukpekpe siawo katã nu oa?’
7. (a) Aleke subɔsubɔhakplɔlawo naa ame geɖe susunɛ be Mawu nye tamesẽla? (b) Nu kae na míeka ɖe edzi be menye Mawue nana nu vɔ̃ɖiwo dzɔna o?
7 Ɣeaɖewoɣi la, subɔsubɔhakplɔlawo naa amewo susunɛ be Mawu nye tamesẽla. Le kpɔɖeŋu me, ne nya vɔ̃ aɖe dzɔ la, wogblɔna be Mawu fe lɔlɔ̃nue. Wogblɔna be eyae di be nu ma nadzɔ. Le nyatefe me la, ne wogblɔ nya sia la, efia be wole fɔ bum Mawu. Gake Biblia fia nu be menye Mawue nana nu vɔ̃ɖiwo dzɔna gbeɖe o. Yakobo 1:13 gblɔ na mí be Mawu metsɔa nu vɔ̃ɖiwo tea ame aɖeke kpɔ o. Egblɔ be: “Ne ame aɖe le tetekpɔ me tom la, megagblɔ be: ‘Mawue le teyem [alo doyem] kpɔ’ o. Elabena womate ŋu atsɔ nu vɔ̃ɖiwo ate Mawu akpɔ o, eye eya ŋutɔ hã metea ame aɖeke kpɔna o.” Esia fia be togbɔ be Mawu mexea mɔ na nu vɔ̃ɖiwo be womegadzɔ o hã la, menye eyae nana wodzɔna gbeɖe o. (Xlẽ Hiob 34:10-12.) Na míakpɔ efe kpɔɖeŋu aɖe ɖa.
8, 9. Nu ka tae masɔ be míabu fɔ Mawu ɖe míafe kuxiwo ta o? Gblɔ efe kpɔɖeŋu.
8 Tsɔe be ɖekakpui aɖe le edzilawo gbɔ le afe me. Fofoa lɔ̃e vevie eye wòfia ale si wòatso nya me le mɔ nyuitɔ nu lae. Emegbe ɖekakpuia va dze aglã ɖe fofoa ŋu heʋu le afea me. Ewɔ nu gbegblẽwo eye wòva ɖo xaxa me. Ðe nàbu fɔ fofoa ɖe nu si dzɔ ɖe via dzi le esi mexe mɔ nɛ be wòagadzo le afea me o ta? Kura o. (Luka 15:11-13) Abe vifofo ma ene la, Mawu mexe mɔ na amegbetɔwo esi wotiae be yewoadze aglã ahawɔ nu gbegblẽ o. Eya ta ne nya vɔ̃ aɖe dzɔ la, ele be míaɖo ŋku edzi be menye Mawue na wòdzɔ o. Eye masɔ be míabu fɔ Mawu ɖe eta o.
9 Susu nyui aɖe tae Mawu mekpɔ xe mɔ ɖe nu vɔ̃ɖiwo nu o. Le Ta 11 lia me la, àsrɔ̃ nu tso nya si Biblia gblɔ tso esia ŋu la ŋu. Gake ka ɖe edzi be Mawu lɔ̃ mí eye menye egbɔe míafe kuxiwo tsona o. Le nyatefe me la, Eya ɖeka koe ate ŋu aɖe míafe kuxiwo ɖa.—Yesaya 33:2.
10. Nu ka tae míeka ɖe edzi be Mawu aɖɔ nu siwo katã dome ame vɔ̃ɖiwo gblẽ la ɖo?
10 Mawu le kɔkɔe. (Yesaya 6:3) Nu sia nu si wòwɔna la nyo hele dzadzɛe, eye eŋu kɔ. Eya ta míate ŋu aka ɖe eya amea dzi bliboe. Gake mele alea le amegbetɔwo ya gome o. Elabena wowɔa nu gbegblẽwo ɣeaɖewoɣi. Eye ŋusẽ mele amegbetɔ dziɖula si ɖia anukware wu ame bubu ɖe sia ɖe la gɔ̃ hã si be wòaɖɔ nu siwo dome amewo gblẽna la ɖo o. Ame aɖeke fe ŋusẽ mede Mawu tɔ nu o. Ate ŋu aɖɔ nu siwo katã dome amewo gblẽ la ɖo, eye awɔe hã. Atsi nu vɔ̃ɖi wɔwɔwo nu tegbee.—Xlẽ Psalmo 37:9-11.
ALEKE MAWU SENA LE EÐOKUI ME NE EKPƆ AMEWO LE FU KPEM?
11. Aleke Mawu sena le eɖokui me le fu siwo kpem nèle ŋu?
11 Aleke Mawu sena le eɖokui me ne ekpɔ nu siwo le dzɔdzɔm le xexea me kple nu siwo me tom wò ŋutɔ nèle la? Biblia fia mí be Mawu “lɔ̃a nya dzɔdzɔe.” (Psalmo 37:28) Eya ta etsɔ ɖe le nu si nye nyui kple nu si nye vɔ̃ me vevie. Etena ɖe edzi ne ekpɔ amewo wole fu kpem. Biblia gblɔ be esi nu vɔ̃ɖi wɔwɔ va sɔ gbɔ ɖe anyigba dzi le blema la, ‘egbã dzi na’ Mawu. (1 Mose 6:5, 6) Mawu metrɔ o. (Malaki 3:6) Biblia gblɔ be Mawu tsɔa ɖe le eme na wò vevie.—Xlẽ 1 Petro 5:7.
12, 13. (a) Nu ka tae míelɔ̃a amewo hetsɔa ɖe le eme na wo, eye aleke míesena le mía ɖokui me ku ɖe fukpekpe siwo le xexea me ŋu? (b) Nu ka tae míeka ɖe edzi be Mawu aɖe fukpekpe kple nu madzɔmadzɔ wɔwɔwo katã ɖa?
12 Biblia gblɔ hã be Mawu wɔ mí ɖe efe nɔnɔme nu. (1 Mose 1:26) Esia fia be Mawu de nɔnɔme nyui siwo le esi la mía me. Eya ta ne etena ɖe dziwò ne èkpɔ ame maɖifɔwo le fu kpem la, ke nyae be etena ɖe Mawu dzi vevie wu! Aleke míewɔ nya?
13 Biblia fia mí be “Mawu nye lɔlɔ̃.” (1 Yohanes 4:8) Lɔlɔ̃e ʋãa Mawu le nu sia nu si wòwɔna la me. Eya ta esi Mawu lɔ̃a ame tae míawo hã míelɔ̃a ame ɖo. Bu eŋu kpɔ: Ne ɖe ŋusẽ le asiwò be nàɖe fukpekpe kple nu madzɔmadzɔ wɔwɔ siwo katã yia edzi le xexea me ɖa la, àɖe wo ɖa? Àɖe wo ɖa godoo, elabena èlɔ̃ amewo. Ke Mawu ya ɖe? Ŋusẽ le esi, eye esi wòlɔ̃ mí ta la, aɖe fukpekpe kple nu madzɔmadzɔ wɔwɔwo katã ɖa. Ka ɖe edzi be Mawu fe ŋugbedodo siwo katã le agbalẽ sia fe gɔmedzedze la dometɔ ɖe sia ɖe ava eme! Gake be nàxɔ ŋugbedodo mawo dzi ase la, ehiã be nànya nu geɖe wu tso Mawu ŋu.
MAWU DI BE NÀDZE SI YE
14. Mawu fe ŋkɔ ɖe, eye aleke míewɔ nya be ele be míazã ŋkɔ sia?
14 Ne èdi be yeadze xɔlɔ̃ ame aɖe la, nya kae nègblɔna nɛ gbã? Ðe mèyɔa ŋkɔwò nɛ oa? Ke ɖe ŋkɔ le Mawu hã sia? Subɔsubɔhakplɔla geɖe gblɔna be efe ŋkɔe nye Mawu alo Afetɔ, gake menye ŋkɔ ŋutɔŋutɔwoe nye emawo o. Bubuŋkɔwo koe wonye, abe ale si “fia” kple “dukplɔla” le ene. Mawu gblɔ na mí be yefe ŋkɔe nye Yehowa. Psalmo 83:18 gblɔ be: “Na woadze sii be wò, ame si ŋkɔe nye Yehowa la, wò ɖeɖe koe nye Dzifoʋĩtɔ ɖe anyigba blibo la dzi.” Biblia-ŋlɔlawo zã Mawu fe ŋkɔa zi akpe geɖe. Eya ta Yehowa di be nànya yefe ŋkɔ ahazã ŋkɔa. Ena nènya efe ŋkɔa ale be nàte ŋu azu exɔlɔ̃.
15. Gɔmesese kae le ŋkɔ Yehowa ŋu?
15 Gɔmesese vevi aɖe le Mawu fe ŋkɔ Yehowa ŋu. Efe ŋkɔa fia be ate ŋu ana efe ŋugbedodo ɖe sia ɖe nava eme eye ate ŋu awɔ nu sia nu si wòɖo be yeawɔ. Naneke mate ŋu axe mɔ nɛ o. Yehowa ɖeka koe ate ŋu atsɔ ŋkɔ ma. *
16, 17. Nu kae bubuŋkɔ siwo gbɔna la fia? (a) “Ŋusẽkatãtɔ” (b) “Fia mavɔmavɔtɔ” (d) “Wɔla”
16 Míekpɔe va yi be Psalmo 83:18 gblɔ le Yehowa ŋu be: “Wò ɖeɖe koe nye Dzifoʋĩtɔ.” Nyaɖeɖefia 15:3 hã gblɔ be: “Yehowa Mawu, Ŋusẽkatãtɔ, wò dɔwɔwɔwo lolo eye wowɔ nuku loo! Fia mavɔmavɔtɔ, wò mɔwo le dzɔdzɔe, eye wonye nyatefe.” Nu kae bubuŋkɔ si nye “Ŋusẽkatãtɔ” fia mí? Efia be Yehowae nye ame si si ŋusẽ gãtɔ kekeake le le xexea me godoo. Eye bubuŋkɔ si nye “Fia mavɔmavɔtɔ” fia be eli ɣeawokatãɣi. Psalmo 90:2 gblɔ be eli tso mavɔ me yi mavɔ me. Esia wɔ nuku loo!
17 Yehowa ɖeka koe nye Wɔla la. Nyaɖeɖefia 4:11 gblɔ be: “Yehowa, mía Mawu, wòe dze be nàxɔ ŋutikɔkɔe, bubu kple ŋusẽ, elabena wòe wɔ nuwo katã, eye wò lɔlɔ̃nu ta woli, eye wowɔ wo ɖo.” Ɛ̃, Yehowae wɔ nu sia nu si ŋuti nàte ŋu abu, mawudɔla siwo le dzifowo, ɣletivi gbogbo siwo le yame, atikutsetse siwo le atiwo dzi kple tɔmelã siwo le atsiafu kple tɔsisiwo me!
ÀTE ŊU ANYE YEHOWA XƆLƆ̃A?
18. Nu ka tae wòwɔna na ame aɖewo be yewomate ŋu anye Mawu xɔlɔ̃ gbeɖe o? Aleke Biblia gblɔ tso nya sia ŋu?
18 Ne ame aɖewo xlẽ nu tso Yehowa fe nɔnɔme wɔnukuwo ŋu la, vɔvɔ̃ ɖoa wo eye wogblɔna be: ‘Mawu tri akɔ, ekɔkɔ akpa eye wòle adzɔge ʋĩ, eya ta nu ka tae wòatsɔ ɖe le eme nam?’ Gake nenemae Mawu di be míase le mía ɖokui mea? Kura o. Yehowa di be yeate ɖe mía ŋu. Biblia gblɔ be Mawu “mele adzɔge tso mía dometɔ aɖeke gbɔ hafi o.” (Dɔwɔwɔwo 17:27) Mawu di be nàte ɖe ye ŋu, eye edo ŋugbe be ‘yeate ɖe ŋuwò.’—Yakobo 4:8.
19. (a) Aleke nàwɔ anye Mawu xɔlɔ̃? (b) Mawu fe nɔnɔme kawoe lé dzi na wò wu?
19 Aleke nàwɔ anye Mawu xɔlɔ̃? Yesu gblɔ be: “Esiae nye agbe mavɔ la bena woanya wò, Mawu vavã ɖeka la, kple Yesu Kristo si nèdɔ ɖa la.” (Yohanes 17:3) Yi nusɔsrɔ̃a dzi eye àva nya Yehowa kple Yesu nyuie. Ekema àte ŋu akpɔ agbe mavɔ. Le kpɔɖeŋu me, míekpɔe va yi xoxo be “Mawu nye lɔlɔ̃.” (1 Yohanes 4:16) Eye nɔnɔme nyoameŋu lédziname bubu geɖewo hã gale esi. Biblia gblɔ na mí be Yehowa nye “nublanuikpɔla kple veveseɖeamenula, ame si medoa dziku kabakaba o, eye efe lɔlɔ̃ si nu metsina o kple efe nutefewɔwɔ sɔ gbɔ.” (2 Mose 34:6) Yehowa fe ‘dɔme nyo eye wòlɔ̃a tsɔtsɔke.’ (Psalmo 86:5) Mawu gbɔa dzi ɖi eye wòwɔa nutefe hã. (2 Petro 3:9; Nyaɖeɖefia 15:4) Àgasrɔ̃ nu geɖe tso Yehowa fe nɔnɔme lédzinamewo ŋu ne èxlẽa Biblia.
20-22. (a) Aleke míate ŋu ate ɖe Mawu ŋu togbɔ be míekpɔnɛ o hã? (b) Nu kae nàwɔ ne amewo di be nàdzudzɔ Biblia la sɔsrɔ̃?
20 Ðe wòanya wɔ be nàte ɖe Mawu si mèkpɔna o la ŋua? (Yohanes 1:18; 4:24; 1 Timoteo 1:17) Ne èxlẽa nu tso Yehowa ŋu le Biblia me la, àva nyae be ame ŋutɔŋutɔe wònye. (Psalmo 27:4; Romatɔwo 1:20) Ne èyi edzi le nu srɔ̃m tso Yehowa ŋu la, àva lɔ̃e geɖe wu eye mia dome anɔ kplikplikpli.
21 Àva kpɔe be mía Fofoe Yehowa nye. (Mateo 6:9) Ena agbe mí, eye wòdi hã be agbea nadze edzi na mí. Nu siae vifofo lɔ̃ame adi na viawo. (Psalmo 36:9) Vavãe, Biblia gblɔ hã be àte ŋu ava zu Yehowa xɔlɔ̃. (Yakobo 2:23) Wò ya bu eŋu kpɔ ko. Yehowa, ame si nye xexea me katã Wɔla la, di be nànye ye xɔlɔ̃!
22 Ame aɖewo adi be nàdzudzɔ Biblia la sɔsrɔ̃. Ðewohĩ woavɔ̃ be àva do le subɔsubɔha si me nèle la me. Gake mègana ame aɖeke naxe mɔ na wò be nàdo kpo Yehowa xɔlɔ̃ zuzu o. Eyae nye Xɔlɔ̃ nyuitɔ kekeake si nàte ŋu adze.
23, 24. (a) Nu ka tae wòle be nàyi edzi anɔ nya biam? (b) Nyati ka mee míadzro le ta si kplɔ esia ɖo me?
23 Ne èle Biblia srɔ̃m la, màse nanewo gɔme o. Megawɔ ŋukpe na wò be nàbia nya tso wo ŋu alo abia kpekpeɖeŋu o. Yesu gblɔ be ele be míabɔbɔ mía ɖokuiwo abe ɖeviwo ene. (Mateo 18:2-4) Eye ɖeviwo lɔ̃a nya geɖe biabia. Mawu di be nàkpɔ ŋuɖoɖo na wò nyabiasewo. Eya ta srɔ̃ Biblia la nyuie ale be nàka ɖe edzi be nu si srɔ̃m nèle la nye nyatefe.—Xlẽ Dɔwɔwɔwo 17:11.
24 Mɔ nyuitɔ si dzi nàto asrɔ̃ nu tso Yehowa ŋue nye be nàdzro Biblia la me. Le ta si kplɔ esia ɖo me la, míakpɔ nu si tae Biblia to vovo na agbalẽ bubu ɖe sia ɖe.
^ mm. 15 Ne ŋkɔ Yehowa medze le wò Biblia me o alo èdi be yeanya nu geɖe ku ɖe Mawu fe ŋkɔa fe gɔmesese kple eyɔyɔ ŋu la, taflatsɛ kpɔ Dzesidenya 1.


text:
Nu Ka Tae Woyɔa Yesu Be Mawu Ƒe Vi?
Ale si Biblia ɖo eŋui
Woyɔa Yesu le Biblia me zi geɖe be “Mawu fe Vi.” (Yohanes 1:49) Biblia zã nyagbɔgblɔ “Mawu fe Vi” le gɔmesesea nu be Mawue nye Wɔla la, alo agbe ɖe sia ɖe Dzɔtsofe eye Yesu fe agbe hã le eme. (Psalmo 36:9; Nyaɖeɖefia 4:11) Biblia megblɔ be Mawu dzi Yesu abe ale si amegbetɔwo dzia vi ene o.
Woyɔa mawudɔlawo hã le Biblia me be “Mawu vavã la fe viwo.” (Hiob 1:6) Biblia gblɔ tso amegbetɔ gbãtɔ, Adam, ŋu be enye “Mawu fe vi.” (Luka 3:38) Ke hã, esi wònye be Yesue nye Mawu fe nuwɔwɔ gbãtɔ, eye eya koe nye ame si Mawu ŋutɔ wɔ tẽe ta la, Biblia gblɔ tso Yesu ŋu be enye Mawu fe Vi vevitɔ.
Ðe Yesu nɔ dzifo kpɔ hafi wova dzii ɖe anyigba dzia?
Ɛ̃. Yesu nye gbɔgbɔmenuwɔwɔ nɔ dzifo hafi wova dzii ɖe anyigba dzi. Yesu ŋutɔ gblɔ be: “Meɖi tso dzifo va.”—Yohanes 6:38; 8:23.
Mawu wɔ Yesu hafi wɔ nu bubu ɖe sia ɖe. Biblia gblɔ tso Yesu ŋu be:
“Eyae nye . . . nuwɔwɔwo katã fe gbãtɔ.”—Kolosetɔwo 1:15.
Eyae nye “Mawu fe nuwɔwɔ fe gɔmedzedze.”—Nyaɖeɖefia 3:14.
Yesu ŋue wogblɔ le be enye “ame si dzɔɣi tso blemablema ke, tso gbe aɖe gbe ʋĩi ke.”—Mika 5:2; Mateo 2:4-6.
Nu kawoe Yesu nɔ wɔwɔm le dzifo hafi va anyigba dzi?
Enɔ ɖofe kɔkɔ aɖe le dzifo. Yesu he susu yi ɖofe sia dzi esi wòdo gbe ɖa be: “Fofo, tsɔ ŋutikɔkɔe si nɔ asinye le gbɔwò hafi xexea va dzɔ la dom ɖe dzi.”—Yohanes 17:5.
Ekpe ɖe Fofoa ŋu le nu bubuwo katã wɔwɔ me. Yesu wɔ dɔ aduadu kple Mawu abe “dɔwɔla bibi” ene. (Lododowo 8:30) Biblia gblɔ le Yesu ŋu be: “Eya dzie woto wɔ nu bubu siwo katã le dzifowo kple anyigba dzi.”—Kolosetɔwo 1:16.
Mawu to Yesu dzi wɔ nu bubuwo katã. Wo dometɔ aɖewoe nye mawudɔlawo kple xexe gbahooa. (Nyaɖeɖefia 5:11) Le mɔ aɖe nu la, míate ŋu atsɔ ale si Mawu kple Yesu wɔ dɔ aduadui la asɔ kple ale si xɔtuɖaŋunyala kple xɔtula wɔa dɔe. Xɔtuɖaŋunyalaa wɔa ale si woatu xɔa fe nɔnɔmetata, eye xɔtulaa kpɔa nɔnɔmetataa dzi tua xɔa.
Yesu nye Nya la. Esi Biblia nɔ nu fom tso Yesu fe agbenɔnɔ le dzifo do ŋgɔ na efe anyigba dzi vava ŋu la, eyɔe be “Nya la.” (Yohanes 1:1) Anɔ eme be esia fia be Mawu to Via dzi tsɔ gbedeasiwo kple mɔfiamewo na mawudɔla bubuawo.
Azɔ hã, anɔ eme be Mawu zã Yesu abe efe Nyanuɖela ene tsɔ fo nu na amegbetɔwo le anyigba dzi. Anɔ eme be Mawu fo nu to Yesu dzi abe Nya la ene esime wònɔ mɔfiame nam Adam kple Xawa le Eden-bɔa me. (1 Mose 2:16, 17) Ðewohĩ Yesu ye nye mawudɔla si kplɔ blema Israel-viwo le gbea dzi, ame si fe gbe dzi wòle be Israel-viwo nawɔ pɛpɛpɛ.—2 Mose 23:20-23. *
^ mm. 18 Menye Nya la koe nye mawudɔla si dzi Mawu to fo nu na amewo o. Le kpɔɖeŋu me, mawudɔla bubuwo dzie wòto na Sea blema Israel-viwo, ke menye efe Ŋgɔgbeviae o.—Dɔwɔwɔwo 7:53; Galatiatɔwo 3:19; Hebritɔwo 2:2, 3.


text:
TA WUIADRE
Gbedodoɖa Ƒe Mɔnukpɔkpɔ Xɔasi La
1, 2. Nu ka tae nèsusui be gbedodoɖa nye nunana tɔxɛ, eye nu ka tae wòle be míanya nu si Biblia fia tso gbedodoɖa ŋu?
MÍAƑE anyigba le nyaŋui ŋutɔ ne wotsɔe sɔ kple xexe gbahoo sia. Ne Yehowa da ŋku kpɔ anyigba dzi la, amegbetɔ siwo katã le edzi la dzena nɛ ko abe tsigege toŋtoŋ le tɔkpo ŋu ene. (Psalmo 115:15; Yesaya 40:15) Togbɔ be míele nyaŋui ŋutɔ ne wotsɔ mí sɔ kple xexe gbahoo sia hã la, Psalmo 145:18, 19 gblɔ be: “Yehowa tsɔ ɖe ame siwo katã yɔnɛ la gbɔ, ɛ̃, ɖe ame siwo katã yɔnɛ le nyatefe me la gbɔ. Ewɔa ame siwo vɔ̃nɛ la fe didi dzi na wo; esea wofe ɣlidodo, eye wòxɔna na wo.” Mɔnukpɔkpɔ gã kae nye esi! Yehowa mía Wɔla Ŋusẽkatãtɔ la di be yeate ɖe mía ŋu ahaɖo to míafe gbedodoɖawo. Vavãe, mɔnukpɔkpɔ xɔasi aɖee gbedodoɖa nye, enye nunana tɔxɛ aɖe si Yehowa na mía dometɔ ɖe sia ɖe.
2 Gake ne míedo gbe ɖa le mɔ si dzea eŋu nu koe wòase míafe gbedodoɖawo. Aleke míawɔ esiae? Na míakpɔ nya si Biblia gblɔ tso gbedodoɖa ŋu la ɖa.
NU KA TAE WÒLE BE NÀDO GBE ÐA NA YEHOWA?
3. Nu ka tae wòle be nàdo gbe ɖa na Yehowa?
3 Yehowa di be nàdo gbe ɖa alo aɖo dze kpli ye. Aleke míewɔ nya? Taflatsɛ xlẽ Filipitɔwo 4:6, 7. Bu nya dedzifoname siawo ŋu kpɔ. Ame si nye xexe gbahoo sia fe Dziɖula tsɔ ɖe le eme na wò vevie, eye wòdi be nàgblɔ wò kuxiwo kple ale si nèsena le ɖokuiwò me na ye.
4. Aleke gbedodoɖa na Yehowa edziedzi ana wò kplii dome xɔlɔ̃wɔwɔa me nasẽ ɖe edzii?
4 Gbedodoɖa nana be mí kple Yehowa dome nɔa kplikplikpli. Ne xɔlɔ̃wo gblɔa wofe susuwo, wofe dzimaɖitsitsiwo kple seselelãmewo na wo nɔewo la, wofe xɔlɔ̃wɔwɔa me sẽna ɖe edzi. Nenema tututue wòle le gbedodoɖa na Yehowa hã gome. Egblɔ efe susuwo, seselelãmewo kple nu siwo wògbɔna wɔwɔ ge le etsɔme hã na wò le Biblia me. Àte ŋu ana wòanya wò dzimenyawo ne èfoa nu kplii edziedzi. Ne èle esia wɔm la, wò kple Yehowa dome xɔlɔ̃wɔwɔa me anɔ sesẽm ɖe edzi.—Yakobo 4:8.
NU KAE WÒLE BE MÍAWƆ ALE BE MAWU NAÐO TO MÍAƑE GBEDODOÐAWO?
5. Aleke míewɔ nya be Yehowa mesea gbedodoɖa ɖe sia ɖe o?
5 Ðe Yehowa sea gbedodoɖa ɖe sia ɖea? Ao. Yehowa gblɔ na Israel-viwo le nyagblɔɖila Yesaya fe ɣeyiɣia me be: “Ne mieli kɔ gbedodoɖawo gleglegle hã la, nyemele wo se ge o; elabena ʋu yɔ asi me na mi.” (Yesaya 1:15) Eya ta ne míekpɔ nyuie o la, míate ŋu awɔ nu siwo agblẽ mí kple Yehowa dome, eye esia awɔe be mase míafe gbedodoɖawo o.
6. Nu ka tae xɔse le vevie? Aleke nàɖee afia be xɔse le ye si?
6 Ne míedi be Yehowa nase míafe gbedodoɖawo la, ele be míaxɔ eya amea dzi ase. (Marko 11:24) Apostolo Paulo gblɔ be: “Ne xɔse mele ame si o la, mate ŋu adze Mawu ŋu nyuie o, elabena ele be ame sia ame si tena vaa Mawu gbɔ la naxɔe ase be eli, eye wònyea tefeɖola na ame siwo dinɛ vevie la.” (Hebritɔwo 11:6) Gake menye gbɔgblɔ ko be míexɔ edzi see nye nya o. Ehiã be míanɔ to ɖom Yehowa gbe sia gbe atsɔ aɖee afia kɔtɛe be míexɔ edzi se.—Xlẽ Yakobo 2:26.
7. (a) Nu ka tae wòle be míabɔbɔ mía ɖokuiwo ahawɔ nu bubutɔe ne míele gbe dom ɖa na Yehowa? (b) Aleke míaɖee afia be míeɖia anukware ne míele gbe dom ɖa?
7 Ele be míabɔbɔ mía ɖokuiwo ahawɔ nu bubutɔe ne míele gbe dom ɖa na Yehowa. Nu ka tae? Ne mɔnukpɔkpɔ su mía si be míaɖo dze kple fia alo dukplɔla aɖe la, míawɔ nu le bubu me. Yehowae nye Mawu Ŋusẽkatãtɔ la, eya ta ɖe mele be míade bubu eŋu ahabɔbɔ mía ɖokuiwo geɖe wu ne míele dze ɖom kplii oa? (1 Mose 17:1; Psalmo 138:6) Ele be míaɖi anukware eye míado gbe ɖa na Yehowa tso dzi me, menye be míanɔ nya ɖeka tɔgbiwo gbugbɔ gblɔm edziedzi o.—Mateo 6:7, 8.
8. Ne míedo gbe ɖa tso nane ŋu la, nu ka hãe wògahiã be míawɔ?
8 Mlɔeba la, ne míedo gbe ɖa tso nane ŋu la, ele be míadze agbagba ɖe sia ɖe aɖe afɔ siwo hiã ku ɖe nu si ŋuti míele gbea dom ɖa le la ŋu. Le kpɔɖeŋu me, ne míedo gbe ɖa na Yehowa bia míafe gbe sia gbe nuhiahiãwo la, ke mele be míade asi atame ahanɔ mɔ kpɔm be Yehowa nawɔ nu sia nu na mí, evɔ wòhenye be ŋutete le mía ŋu míawɔ dɔ hafi o. Ele be míalɔ̃ awɔ dɔ ɖe sia ɖe si míate ŋu awɔ, eye míado vevie dɔ hã. (Mateo 6:11; 2 Tesalonikatɔwo 3:10) Alo ne míedo gbe ɖa na Yehowa be wòakpe ɖe mía ŋu míadzudzɔ nu manyomanyo aɖe wɔwɔ la, ele be míadze agbagba afo asa na nu sia nu si akplɔ mí ade nuwɔna ma me. (Kolosetɔwo 3:5) Azɔ na míadzro nya siwo amewo lɔ̃a biabia tso gbedodoɖa ŋu la dometɔ aɖewo me.
NYA SIWO AMEWO LƆ̃A BIABIA
9. Ame kae wòle be míado gbe ɖa na? Nu kae Yohanes 14:6 fia mí tso gbedodoɖa ŋu?
9 Ame kae wòle be míado gbe ɖa na? Yesu fia eyomedzelawo be woado gbe ɖa na “Mía Fofo si le dzifowo.” (Mateo 6:9) Egagblɔ hã be: “Nyee nye mɔ la kple nyatefe la kpakple agbe la. Ame aɖeke mevaa Fofo la gbɔ o, negbe to dzinye ko.” (Yohanes 14:6) Eya ta ele be míado gbe ɖa na Yehowa ɖeka ko to Yesu dzi. Nu kae wòfia be míado gbe ɖa to Yesu dzi? Hafi Yehowa naɖo to míafe gbedodoɖawo la, ele be míade bubu ɖofe tɔxɛ si Yehowa na Yesu la ŋu. Abe ale si míesrɔ̃e va yi ene la, Yesu va anyigba dzi be yeava ɖe mí tso nu vɔ̃ kple ku si me. (Yohanes 3:16; Romatɔwo 5:12) Yehowa ɖo Yesu wòzu Nunɔlagã kple Ʋɔnudrɔ̃la hã.—Yohanes 5:22; Hebritɔwo 6:20.
10. Ðe wòle be míanɔ nɔnɔme tɔxɛ aɖe me hafi ado gbe ɖa? Ðe eme.
10 Ðe wòhiã be míanɔ nɔnɔme tɔxɛ aɖe me hafi ado gbe ɖa? Ao. Yehowa mebia tso mía si be míadze klo, anɔ anyi alo anɔ tsitrenu hafi ado gbe ɖa o. Biblia fia mí be míate ŋu afo nu kple Yehowa le nɔnɔme ɖe sia ɖe si ɖe bubu fia la me. (1 Kronika 17:16; Nehemiya 8:6; Daniel 6:10; Marko 11:25) Menye nɔnɔme si me míele hafi do gbe ɖa lae le vevie na Yehowa o, ke boŋ ele be susu nyui nanɔ mía si ne míele gbe dom ɖa. Míate ŋu ado gbe ɖa wòaɖi eye míate ŋu adoe ɖa le susu me hã ɣesiaɣi le afi sia afi le ŋkeke me loo alo zã me. Ne míedo gbe ɖa na Yehowa la, ele be míaka ɖe edzi be esee ne meɖi ame bubuwo se o hã.—Nehemiya 2:1-6.
11. Nu kawoe míate ŋu abia Yehowa le míafe gbedodoɖawo me?
11 Nu kawoe míate ŋu ado gbe ɖa abia? Míate ŋu ado gbe ɖa abia nu sia nu si dze Yehowa ŋu. Biblia gblɔ be: “Nu sia nu si míabia wòawɔ ɖeka kple efe lɔlɔ̃nu la, aɖo to mí.” (1 Yohanes 5:14) Ðe míate ŋu ado gbe ɖa abia nu siwo ka míawo ŋutɔwoa? Ɛ̃. Ele be gbedodoɖa na Yehowa nanɔ abe ale si míeɖoa dze kple mía xɔlɔ̃ veviwo ene. Míate ŋu agblɔ nu sia nu si le míafe susu kple dzi me nɛ. (Psalmo 62:8) Míate ŋu ado gbe ɖa abia be wòana efe gbɔgbɔ kɔkɔe triakɔ la mí ne wòakpe ɖe mía ŋu míawɔ nu si sɔ. (Luka 11:13) Míate ŋu abia Yehowa be wòana nunya mí ale be míatso nya me le mɔ nyuitɔ nu, eye míate ŋu ado gbe ɖa abia be wòado ŋusẽ mí míanɔ te ɖe nɔnɔme sesẽwo nu. (Yakobo 1:5) Míate ŋu abia Yehowa be wòatsɔ míafe nu vɔ̃wo ake mí. (Efesotɔwo 1:3, 7) Míate ŋu ado gbe ɖa ɖe ame bubuwo ta, siwo dometɔ aɖewoe nye míafe fometɔwo kple nɔvi siwo le hamea me.—Dɔwɔwɔwo 12:5; Kolosetɔwo 4:12.
12. Nu kawoe nye nu vevitɔ siwo wòle be míabia le gbedodoɖa me?
12 Nu kawoe nye nu vevitɔ siwo ŋu wòle be míado gbe ɖa le? Woawoe nye Yehowa kple efe lɔlɔ̃nu. Ele be míada akpe na Yehowa tso dzi me ɖe nu siwo katã wòwɔ na mí ta. (1 Kronika 29:10-13) Míenya esia, elabena esi Yesu nɔ anyigba dzi la, efia efe nusrɔ̃lawo ale si woado gbe ɖae. (Xlẽ Mateo 6:9-13.) Egblɔ na wo be ele be woabia gbã be Mawu fe ŋkɔ ŋuti nakɔ alo woawɔe kɔkɔe. Eyome Yesu ɖee fia be ele be míado gbe ɖa abia be Mawu Fiaɖufea nava eye woawɔ Yehowa fe lɔlɔ̃nu le anyigba blibo la dzi. Yesu ɖee fia be ne míebia nu vevi siawo vɔ hafi míabia míafe nuhiahiãwo. Ne míetsɔ Yehowa kple efe lɔlɔ̃nu wɔwɔ ɖo nɔfe gbãtɔ le míafe gbedodoɖawo me la, míeɖea nu siwo le vevie na mí wu la fiana.
13. Ɣeyiɣi didi kae wòle be míafe gbedodoɖawo naxɔ?
13 Ɣeyiɣi didi kae wòle be míafe gbedodoɖawo naxɔ? Biblia megblɔe o. Míafe gbedodoɖawo ate ŋu anɔ kpuie alo adidi, anɔ te ɖe nɔnɔmea dzi. Le kpɔɖeŋu me, míate ŋu ado gbe kpui aɖe ɖa hafi aɖu nu, gake míate ŋu ado gbe ɖa wòadidi wu ne míele akpe dam na Yehowa alo le míafe dzimenyawo gblɔm nɛ. (1 Samuel 1:12, 15) Mímadi be míado gbe legbewo ɖa kple susu be amewo nakafu mí abe ale si ame aɖewo wɔe le Yesu fe ŋkekea me ene o. (Luka 20:46, 47) Gbedodoɖa siawo tɔgbi medzea Yehowa ŋu o. Nu si le vevie na Yehowae nye be míado gbe ɖa tso dzi me.
14. Zi nenie wòle be míado gbe ɖa, eye nu kae esia fia mí tso Yehowa ŋu?
14 Zi nenie wòle be míado gbe ɖa? Yehowa kpe mí be míanɔ gbe dom ɖa na ye edziedzi. Biblia gblɔ be ele be ‘míanɔ gbedodoɖa dzi,’ ‘míanɔ gbedodoɖa dzi ɖaa’ eye ‘míanɔ gbedodoɖa dzi ɣeawokatãɣi.’ (Mateo 26:41; Romatɔwo 12:12; 1 Tesalonikatɔwo 5:17) Yehowa le klalo ɣesiaɣi be yeaɖo to mí. Míate ŋu ada akpe nɛ gbe sia gbe ɖe efe lɔlɔ̃ kple efe dɔmenyonyo ta. Míate ŋu abia mɔfiame, ŋusẽ kple akɔfafa tso egbɔ. Ne míedea asixɔxɔ mɔnukpɔkpɔ vevi si su mía si be míado gbe ɖa na Yehowa ŋu la, míawɔ mɔnukpɔkpɔ ɖe sia ɖe ŋu dɔ anɔ dze ɖom kplii.
15. Nu ka tae wòle be míaɖe “amen” le gbedodoɖa fe nuwuwu?
15 Nu ka tae wòle be míaɖe “amen” le gbedodoɖa fe nuwuwu? Nya “amen” fia “neva eme,” alo “nenɔ alea.” Míetoa esia dzi ɖenɛ fiana be nya siwo míegblɔ le gbedodoɖa me tso dzi me na mí vavã. (Psalmo 41:13) Biblia fia mí be enyo be míaɖe “amen” le susu me alo míagblɔe wòaɖi le gbe siwo wodo ɖa le dutofo fe nuwuwu atsɔ aɖee afia be míeda asi ɖe nya siwo wogblɔ le gbedodoɖaawo me dzi.—1 Kronika 16:36; 1 Korintotɔwo 14:16.
ALE SI MAWU ÐOA MÍAƑE GBEDODOÐAWO ŊU
16. Ðe Yehowa ɖoa to míafe gbedodoɖawo nyatefea? Ðe eme.
16 Ðe Yehowa ɖoa to míafe gbedodoɖawo nyatefea? Ɛ̃. Biblia yɔ Mawu be “Gbedodoɖasela.” (Psalmo 65:2) Yehowa sea gbe siwo ame miliɔn geɖewo dona ɖa tso dzi blibo me la eye wòɖoa wo ŋu le mɔ vovovowo nu.
17. Aleke Yehowa toa mawudɔlawo kple esubɔla siwo le anyigba dzi la dzi ɖoa míafe gbedodoɖawo ŋui?
17 Yehowa toa mawudɔlawo kple esubɔla siwo le anyigba dzi la dzi ɖoa míafe gbedodoɖawo ŋu. (Hebritɔwo 1:13, 14) Ame siwo do gbe ɖa bia be Yehowa nakpe ɖe yewo ŋu yewoase Biblia gɔme eye etefe medidi o Yehowa Ðasefowo va wo gbɔ la fe kpɔɖeŋu geɖewo li. Biblia ɖee fia be mawudɔlawo le gome kpɔm le gbefãɖeɖe “nya nyui” la le anyigba katã dzi fe dɔa me. (Xlẽ Nyaɖeɖefia 14:6.) Eye mía dometɔ geɖewo míedo gbe ɖa na Yehowa tso kuxi alo hiahiã aɖe koŋ ŋu eye nɔvi Kristotɔ aɖe va kpe ɖe mía ŋu kpɔ.—Lododowo 12:25; Yakobo 2:16.
18. Aleke Yehowa toa gbɔgbɔ kɔkɔea kple Biblia dzi ɖoa míafe gbedodoɖawo ŋui?
18 Yehowa toa gbɔgbɔ kɔkɔea dzi ɖoa míafe gbedodoɖawo ŋu. Ne míedo gbe ɖa na Yehowa be wòakpe ɖe mía ŋu míanɔ te ɖe kuxi aɖe nu la, ate ŋu ato efe gbɔgbɔ kɔkɔea dzi afia mɔ mí ahado ŋusẽ mí. (2 Korintotɔwo 4:7) Yehowa toa Biblia hã dzi ɖoa míafe gbedodoɖawo ŋu henaa nunya si hiã la mí be míate ŋu atso nya me le mɔ nyuitɔ nu. Ne míexlẽa Biblia la, míate ŋu ake ɖe mawunyakpukpui aɖewo ŋu siwo akpe ɖe mía ŋu. Yehowa ate ŋu aʋã ame aɖe wòaɖo nya ŋu agblɔ nya aɖe si tututu míehiã la le kpekpeawo me alo aʋã hamemetsitsi aɖe wòagblɔ Biblia me nya aɖe atsɔ ade dzi fo na mí.—Galatiatɔwo 6:1.
19. Nu ka tae wòate ŋu awɔ na mí be Yehowa meɖo míafe gbedodoɖawo ŋu o?
19 Gake ɣeaɖewoɣi la, míate ŋu abia mía ɖokui be, ‘Nu ka tae Yehowa mekpɔ ɖo nye gbedodoɖawo ŋu nam haɖe o?’ Ðo ŋku edzi be enya ɣeyiɣi nyuitɔ kple ale si wòaɖo míafe gbedodoɖawo ŋui. Enya nu siwo hiã mí. Ahiã be míanɔ gbedodoɖa dzi ɣeyiɣi didi aɖe atsɔ aɖee afia be nu si biam míele la le vevie na mí eye míexɔ eya amea dzi se vavã. (Luka 11:5-10) Ɣeaɖewoɣi la, Yehowa ɖoa míafe gbedodoɖawo ŋu le mɔ si míele mɔ kpɔm na o nu. Le kpɔɖeŋu me, míate ŋu ado gbe ɖa tso kuxi aɖe ŋu, gake le esi Yehowa naɖe kuxia ɖa tefe la, ate ŋu ana ŋusẽ si míehiã atsɔ anɔ te ɖe kuxia nu boŋ la mí.—Xlẽ Filipitɔwo 4:13.
20. Nu ka tae wòle be míanɔ gbe dom ɖa na Yehowa edziedzi?
20 Mɔnukpɔkpɔ xɔasi ka gbegbee nye esi Yehowa na mí! Míate ŋu aka ɖe edzi be aɖo to mí. (Psalmo 145:18) Eye zi ale si míele gbe dom ɖa na Yehowa tso dzi me la, mí kplii fe xɔlɔ̃wɔwɔa me anɔ sesẽm ɖe edzi.


text:
NU SI AKPE ÐE ƑOMEWO ŊU | VIHEHE
Ne Viwò Bia Nya Wò Tso Ku Ŋu
KUXIA
Viwò si xɔ fe ade bia wò be: “Ta, wò hã ègbɔna kuku gea?” Nyabiasea wɔ nuku na wò eye nèbia ɖokuiwò be: ‘Ðe vinyea tsi ase nya sia gɔmea? Aleke maɖe nu me nɛ tso ku ŋu?’
NU SI WÒLE BE NÀNYA
Ðeviwo bua tame tso ku ŋu. Ne wole fefem la, wo dometɔ aɖewo wɔa aye be yewoku gɔ̃ hã. Eya ta mele be nàfo asa na nufofo tso ku ŋu na viwòa o, eye ne ebia nya aɖe wò tso ku ŋu la, lɔ̃ faa nàɖe eme nɛ. Ne èfoa nu tso ku ŋu na viwòa ɣeaɖewoɣi la, awɔe be mavɔ̃ agbɔ eme ne miafe ame vevi aɖe ku o.
Nufofo tso ku ŋu mana viwò navɔ̃ agbɔ eme o. Ke boŋ aɖe efe vɔvɔ̃a dzi akpɔtɔ. Ke hã ehiã be nàɖɔ efe susu ɖo le nanewo gome. Le kpɔɖeŋu me, numekula aɖewo gblɔna be ɖevi siwo mekpɔ xɔ fe ade haɖe o la dometɔ geɖe bunɛ be ame ate ŋu aku agafɔ enumake. Ne ɖeviwo le fefem la, wo dometɔ aɖewo kua ayeku, eye kaka nàkpɔ la, woawoe nye ema gafɔ.
Gake ne ɖeviawo va tsi vie wu la, wova nɔa tame bum tso ku ŋu vevie, esiae wɔnɛ be wonɔa nya geɖewo biam, wotsia dzi eye wovɔ̃na gɔ̃ hã, vevietɔ ne wofe ame vevi aɖe ku. Eya ta ele vevie be miadzro nu me tso ku ŋu kpli wo. Susuŋutinunyala Marion Haza gblɔ be: “Ne viwòa se le eɖokui me be mèlɔ̃na ɖoa dze tso ku ŋu na ye o la, atsi dzi vevie ne ele tame bum tso ku ŋu.”
Mehiã be nàtsi dzi fũu ɖe nya si nàgblɔ nɛ ŋuti o. Le numekuku aɖe nu la, nu si ko ɖeviwo “dinae nye be woagblɔ nyatefea na yewo tufafatɔe.” Nyae be ɖeviwo mebiaa nya ne womesu te na ŋuɖoɖoa sese o.
NU SI NÀTE ŊU AWƆ
Wɔ mɔnukpɔkpɔ siwo aʋu ɖi ŋu dɔ nàfo nu tso ku ŋu nɛ. Ne viwòa kpɔ xevi kuku aɖe le mɔ to alo miafe afemelã aɖe ku la, àte ŋu abia nya bɔbɔe aɖewoe siwo ana wòagblɔ efe susu. Le kpɔɖeŋu me, àte ŋu abiae be: “Ðe lã kukua le fu kpema? Ðe vuvɔ le ewɔma? Ðe dɔ le ewuma? Aleke nàwɔ anya be ame alo lã aɖe ku?”
Mègaɣla nyatefea ɖee o. Ne miafe ame nyanyɛ alo fometɔ aɖe ku la, mègade ba mo na nyaa agblɔ be, “Eyi nugbe” o. Viwòa asusui vodadatɔe be ame si ku la agatrɔ agbɔ kpuie. Ke boŋ zã nya siwo gɔme sese le bɔbɔe nàtsɔ aɖe nu me nɛ. Àte ŋu agblɔ nɛ be: “Esi mama kua, efe ŋutilã megale dɔ wɔm o. Mímagate ŋu aɖo dze kplii o, gake míate ŋu anɔ ŋku ɖom edzi.”
Esi ɖeviwo susunɛ be ne wole nu fom tso ku ŋu la ɖe wokuna ta la, ka ɖe edzi nɛ be naneke mele ewɔ ge o
Ka ɖe edzi nɛ be menye efe vodadae o. Ate ŋu asusui be yee wɔ nane alo yee susu nane tae amea ku. Esi nàgblɔ ko be menye egbɔ wòtso be amea ku o tefe la, àte ŋu abiae be: “Nu kae na nèsusui be wò vodadae?” Ðo to nyuie nàse efe nyawo, eye mègada efe nyawo ɖe anyi o. Esi ɖeviwo susunɛ be ne wole nu fom tso ku ŋu la ɖe wokuna ta la, ka ɖe edzi nɛ be naneke mele ewɔ ge o.
Na viwòa nagblɔ efe susu. Miɖo dze tso miafe ame vevi siwo ku, siwo dometɔ aɖewo nye miafe fometɔ siwo viwòa mekpɔ kpɔ o, la ŋu. Àte ŋu agblɔ nu nyui siwo mia tasi, nyrui, mama alo tɔgbui aɖe wɔ kpɔ la nɛ, eye miagblɔ nu ɖikokoe aɖe si amea wɔ kpɔ hã nɛ. Ne miefoa nu tso ame siawo tɔgbi ŋu la, akpe ɖe viwòa ŋu wòakpɔe be mele be yeafo asa na wo ŋu bubu alo nufofo tso wo ŋu o. Gake mègazi viwòa dzi be wòafo nu kokoko o. Àte ŋu ado nyaa ɖa ɣebubuɣi si nèkpɔ be asɔ wu.
Agbalẽ si nye Srɔ̃ Nu tso Nufiala Gã la Gbɔ fe ta 34 kple 35 ate ŋu akpe ɖe viwòwo ŋu woasrɔ̃ nu tso nya si Biblia gblɔ tso ku ŋu la ŋu. Ele AGBALẼWO > AGBALẼWO KPLE AGBALẼ GBADZAWO


text:
GBETAKPƆXƆ No. 3 2016 | Ne Wò Ame Vevi Aɖe Ku
Ku gblẽa nu le ame sia ame ŋu. Nu kae míate ŋu awɔ ne míafe fometɔ aɖe alo xɔlɔ̃ vevi aɖe ku?
NYATI SI LE AKPAA DZI
Ne Wò Ame Vevi Aɖe Ku
Aleke ame awɔ ado dzi ne ku dzɔ ɖe edzi? Eye ɖe mɔkpɔkpɔ aɖe li na míafe ame vevi siwo kua?
NYATI SI LE AKPAA DZI
Ðe Wògblẽ Be Woaxa Nua?
Ke ne ewɔ na ame bubuwo be míele nu xam le kua ta akpa ya ɖe?
NYATI SI LE AKPAA DZI
Ale Si Nàwɔ Ado Dzi Ne Èle Nu Xam
Kpeɖodziwo ɖee fia be Biblia fe aɖaŋuɖoɖo nyuiawo ɖea vi le go sia me.
NYATI SI LE AKPAA DZI
Akɔfafa Na Ame Siwo Le Nu Xam
Ate ŋu adzɔ be xɔlɔ̃ kplikplikpliwo gɔ̃ hã manya kpekpeɖeŋu si tututu ame siwo dzi ku dzɔ ɖo la hiã o.
NYATI SI LE AKPAA DZI
Ame Siwo Ku La Agava Nɔ Agbe Ake!
Ðe ŋugbedodo si le Biblia me la ava eme ŋutɔŋutɔa?
Ènyaa?
Ame kae nye Yosef fofo? Ama siwo wodea avɔ kple avɔ kawoe nɔ anyi le Biblia-ŋlɔɣiwo?
THE BIBLE CHANGES LIVES
Meva srɔ̃ Bubudede Nyɔnuwo Kple Ðokuinye Ŋu
Joseph Ehrenbogen xlẽ nane le Biblia me si kpe ɖe eŋu wòtrɔ efe agbenɔnɔ keŋkeŋ.
IMITATE THEIR FAITH
“Ɛ̃, Mayi”
Menye xɔse koe nɔ Rebeka si o, ke boŋ eɖe nɔnɔme nyui ɖedzesi geɖewo hã fia.
Nya Kae Biblia Gblɔ?
Ðe wònye nu gbegblẽ be míayɔ Mawu fe ŋkɔa?
Internet Dzi Nu Bubuwo
Nu Ka Tae Amewo Kuna?
Ale si Biblia ɖo nyabiase sia ŋui faa akɔ na ame henaa mɔkpɔkpɔ ame hã.


text:
SƆHƐWO BIANA BE
Nu Kae Wòle Be Manya Tso Kamedefefe Ŋu?
Kamedefefe ate ŋu aɖe vi na wò eye ate ŋu agblẽ nu le ŋuwò hã. Enɔ te ɖe kamedefefe si fomevi si wònye, ale si nèkpɔa gome le eme kple ɣeyiɣi si nèzãna ɖe eŋu la dzi.
Vi kawoe wòate ŋu aɖe na wò?
Kamedede dea ame fe lãmesẽ dzi. Biblia gɔ̃ hã gblɔ be “kamedede nyo.” (1 Timoteo 4:8, etenuŋɔŋlɔ) Ŋutsuvi aɖe si ŋkɔe nye Ryan gblɔ be: “Kamedede nana ame nɔa afɔte. Eɖea vi na ame wu videofefewo.”
Kamedefefe tea ŋu nana ame srɔ̃a nuwɔwɔ le ha me kpakple ɖokuidziɖuɖu. Wowɔ kamedefefe fe kpɔɖeŋu aɖe le Biblia me tsɔ fia nu vevi aɖe mí. Biblia gblɔ be: “Dufula siwo le ho ʋlim la katãe fua dua, gake ame ɖeka koe xɔa dziɖuɖufetu la.” Eye wògblɔ kpee be: “Ame sia ame si le gome kpɔm le hoʋiʋli me la ɖua eɖokui dzi le nuwo katã me.” (1 Korintotɔwo 9:24, 25) Nufiame kae le eme? Ebia ɖokuidziɖuɖu kple nuwɔwɔ aduadu hafi ame nate ŋu awɔ ɖe kamedefefea fe sewo dzi. Ðetugbui aɖe si ŋkɔe nye Abigail lɔ̃ ɖe nya sia dzi. Egblɔ be: “Kamedefefe kpe ɖe ŋunye menya ale si mawɔ nu aduadu kple amewo kple ale si maɖo dze kple amewo.”
Kamedefefe nana xɔlɔ̃wɔwɔ me sẽna. Fefe ɖekae tea amewo foa fu. Ŋutsuvi aɖe si ŋkɔe nye Jordan gblɔ be: “Hoʋiʋli aɖe si nu nɔa fefe ɖe sia ɖe kloe me, gake nenye dzidzɔdoname ta koe míefe fefe ma la, enye mɔ nyui aɖe si dzi míetona dzea xɔlɔ̃wo.”
Nu kawoe wòate ŋu agblẽ le ŋuwò?
Fefe si fomevi nèfena. Biblia gblɔ be: “Yehowa doa ame dzɔdzɔe kple ame vɔ̃ɖi siaa kpɔna; eléa fu ame sia ame si lɔ̃a ŋutasẽnuwɔwɔ.”—Psalmo 11:5.
Ŋutasẽnuwo sɔŋ koe wowɔna le kamedefefe aɖewo me. Le kpɔɖeŋu me, ɖetugbui aɖe si ŋkɔe nye Lauren gblɔ be: “Kɔdada fe taɖodzinu koŋ ye nye be woafo ame aɖe. Gake esi míenye Kristotɔwo ta la, míefoa asa na kɔdada, ke nu ka tae míakpɔ kɔdada atsɔ aɖe modzakae?”
Bu eŋu kpɔ: Ðe nèfea fefe siwo me adã le alo kpɔa wo evɔ gblɔna be mana yeawɔ ŋutasẽnu aɖeke oa? Nenye nenemae la, ke ɖo ŋku nya si Psalmo 11:5 gblɔ la dzi. Egblɔ be Yehowa léa fu ame si “lɔ̃a ŋutasẽnuwɔwɔ” ke menye ame si le ewɔm ɖeɖe ko o.
Ale si nèfenae. Biblia gblɔ be: “Migawɔ naneke le dzrehehe alo bubu dzodzro didi ta o, ke boŋ mitsɔ ɖokuibɔbɔ bu ame bubuwo be wonye gã wu mi.”—Filipitɔwo 2:3.
Enye nyatefe be hoʋiʋli aɖe si nu nɔa fefe ɖe sia ɖe si me ame hatsotso eve le gome kpɔm le la me godoo ya. Gake maɖu-dzi-godoo fe nɔnɔme menana fefe la vivina o. Sɔhɛ aɖe si ŋkɔe nye Brian gblɔ be: “Hoʋiʋli ate ŋu aɖo mewò. Ne èbi ɖe fefe aɖe me la, ke ele be nànɔ dɔ wɔm tso ɖokuibɔbɔ hã ŋu.”
Bu eŋu kpɔ: Ðekakpui aɖe si ŋkɔe nye Chris gblɔ be, “Míefoa bɔl kwasiɖa sia kwasiɖa, eye nu vevi wɔa mía dometɔ aɖewo.” Eya ta bia ɖokuiwò be, ‘Nu kawoe nana be nu vevi wɔa amewo? Nu kae mate ŋu awɔ aɖe esia dzi akpɔtɔ?’
Ɣeyiɣi si nèzãna ɖe eŋu. Biblia gblɔ be míakpɔ “nu siwo le vevie wu” la adze sii.—Filipitɔwo 1:10.
Ele be nàɖo nu vevitɔwo nɔfe gbãtɔ; nu siwo ku ɖe mawusubɔsubɔ ŋu naxɔ nɔfe gbãtɔ. Fefe aɖewo xɔa gafofo geɖe, wò ŋutɔ èɖale fefea fem loo alo ènɔ anyi le ekpɔm o. Ðetugbui aɖe si ŋkɔe nye Daria gblɔ be: “Nye kple nɔnye míehea nya le ɣeyiɣi gbogbo si mezãna tsɔ kpɔa kamedefefewo le television dzi evɔ wònye be mate ŋu azã ɣeyiɣi ma ɖe nu bubu ŋu hafi la ta.
Bu eŋu kpɔ: Ðe nèɖoa to dziwòlawo ne woɖo aɖaŋu na wò ku ɖe nu siwo le vevie na wò wu ŋua? Ðetugbui aɖe si ŋkɔe nye Trina gblɔ be: “Ne nye kple nɔvinyewo míele kamedefefe aɖe kpɔm la, nɔnye ɖoa ŋku edzi na mí be, ne míekpɔ fefea loo alo mímekpɔe o, woaxe fe na fefea wɔlawo ya godoo. Eye wòbiaa mí be, ‘Gake ame kae axe fe na miawo ya?’ Nu si gblɔm wòlee nye be: Fefewɔlaawo ya fe dɔwɔɖui ye nye ema. Gake ne míedo kpo míafe sukudɔdeasiwo kple afemedɔwo wɔwɔ la, agbea made mía dzi le etsɔme o. Nya si ko gblɔm dada le na míe nye be mele be televisionkpɔkpɔ alo fefe nanye nu vevitɔ na mí le agbe me o.”


text:
Tedoxe
Tedoxe (alo Mars) enye ɣleti etɔ̃lia le Gregoria ɣletigbalẽa me. Ŋkeke 31 ye le eme. Le blema ŋɔli la, Romatɔwo yɔna ɣleti sia be Martius si nye wofe aʋa mawu fe ŋkɔ. Eʋeawo yɔna ɣleti sia be Tedoxe elabena ɣemaɣi sia wodona te le wode.
Ŋkeke tɔxewo le Tedoxe me[trɔ asi le eŋu | trɔ asi le etsofe ŋu]
- Ghana xɔ ɖokuisinɔnɔ tso Eŋlisiawo gbɔ. (Tedoxe 6)
- Ash Wednesday (Kuɖagbea ɖe tso Dzodze 4 vaseɖe Tedoxe10)
- "The Ides of March", Brutus kple ame bubuwo wu Yulius Kaesar Cassius (Tedoxe 15)
- Norouz: Ƒe yeye zã le Iran kple du bubu aɖewo me. Mɔkeke le Turkey, Japan, kplu Asia titina dukɔwo hã.
- Fiɖa Kɔkɔe (Fiɖaa ɖe tso Tedoxe 20 vaseɖe Afɔfiɛ 23, si nye Fiɖamamlea hafi Easter ɖuɖu.)
- Easter (Kɔsiɖaa ɖe tso Tedoxe 22 vaseɖe Afɔfiɛ 25)
- Pakistan Ŋkeke (Tedoxe 23).
- Nyɔnuwo le xexeame godo fe ŋkeke (Tedoxe 8)
Nya siawo fe tsofe[trɔ asi le eŋu | trɔ asi le etsofe ŋu]
- Tedoxe le Eŋlisi Wikipiɖia la me - Dasiamime 13, 2007


text:
TA ATƆ̃LIA
Tafe La—Mawu Ƒe Nunana Gãtɔ Kekeake
1, 2. (a) Nu kae ana nàbu nunana aɖe be ele vevie? (b) Nu ka ta tafe lae nye nunana gãtɔ kekeake si Mawu na mí?
NU KAE nye nu nyuitɔ kekeake si ame aɖe na wò kpɔ? Mehiã be nunanaa naxɔ asi hafi wòanye nunana nyui o. Ne nunanaa do dzidzɔ na wò alo kpɔ wò hiahiã vevi aɖe gbɔ la, àkpɔ ŋudzedze gã aɖe ɖe eŋu.
2 Le nu siwo katã Yehowa na mí dome la, wo dometɔ ɖeka aɖe li si míehiã wu ɖe sia ɖe. Eyae nye nunana gãtɔ kekeake si Mawu na amegbetɔwo. Le ta sia me la, míava kpɔe be Yehowa dɔ Via Yesu Kristo ɖa ale be míate ŋu anɔ agbe tegbee. (Xlẽ Mateo 20:28.) Yehowa ɖee fia be yelɔ̃ mí vevie esi wòdɔ Yesu wòva xe tafe ɖe mía ta.
NU KAE NYE TAFE LA?
3. Nu ka tae amegbetɔwo kuna?
3 Tafe alo fexexeɖeta lae nye ɖoɖo si Yehowa wɔ be yeaɖe amegbetɔwo tso nu vɔ̃ kple ku si me. (Efesotɔwo 1:7) Be míase nu si tae tafea le vevie ɖo gɔme la, ele be míanya nu tso nane si dzɔ le Eden-bɔa me fe akpe geɖewoe nye esia la ŋu. Mía dzila gbãtɔ Adam kple Xawa wɔ nu vɔ̃. Esi wowɔ nu vɔ̃ ta la, woku. Míawo hã míekuna, elabe míenyi nu vɔ̃ dome tso Adam kple Xawa gbɔ.—Kpɔ Dzesidenya 9.
4. Ame kae nye Adam, eye nu kae nɔ esi?
4 Esi Yehowa wɔ ŋutsu gbãtɔ Adam la, Yehowa na nu xɔasi aɖee. Ena amegbetɔ fe agbe deblibo Adam. Adam de blibo le ŋutilã kple susu me. Eya ta madze dɔ, atsi aku amegã alo aku gbeɖe o. Esi wònye be Yehowae wɔ Adam ta la, Yehowa le abe fofo ene nɛ. (Luka 3:38) Yehowa ɖoa dze kple Adam edziedzi. Yehowa gblɔ nu si tututu wòdi tso Adam si be wòawɔ la nɛ eye wòde dɔ dodzidzɔname aɖe esi be wòawɔ.—1 Mose 1:28-30; 2:16, 17.
5. Nya si Biblia gblɔ be “Mawu fe nɔnɔme” nue wòwɔ Adam ɖo la gɔme ɖe?
5 Wowɔ Adam ɖe “Mawu fe nɔnɔme” nu. (1 Mose 1:27) Yehowa de nɔnɔme siwo le abe eya ŋutɔ tɔwo ene la eme. Nɔnɔme siawo dometɔ aɖewoe nye lɔlɔ̃, nunya, dzɔdzɔenyenye kple ŋusẽ. Ena tiatiawɔwɔ fe ablɔɖe Adam. Menye mɔ̃e Adam nye o. Mawu wɔ Adam hena ŋutetee be wòate ŋu atiae be yeawɔ nyui alo vɔ̃. Ne ɖe Adam tiae be yeaɖo to Mawu la, anye ne enɔ agbe tegbee le Paradiso me.
6. Nu kawoe Adam bu esi wògbe toɖoɖo Mawu? Aleke esia gblẽ nu le mía ŋui?
6 Esi Adam meɖo to Mawu o eye Mawu tso kufia nɛ la, ebu nu xɔasi aɖewo ŋutɔ. Ebu xɔlɔ̃wɔwɔ tɔxɛ si nɔ eya kple Yehowa dome kple efe agbe debliboa kpakple efe Paradisofea hã. (1 Mose 3:17-19) Esi wònye be ɖe Adam kple Xawa tiae be yewomaɖo to Mawu o ta la, mɔkpɔkpɔ aɖeke meli na wo o. Le nu si Adam wɔ ta la, “nu vɔ̃ va xexea me, eye to nu vɔ̃ me ku la va, ale ku la kaka ɖe amewo katã dome, esi wo katã wɔ nu vɔ̃ ŋuti.” (Romatɔwo 5:12) Esi Adam wɔ nu vɔ̃ la, ‘edzra’ eya ŋutɔ kple míawo siaa míezu nu vɔ̃ kple ku fe kluviwo. (Romatɔwo 7:14) Ðe mɔkpɔkpɔ aɖe li na mía? Ɛ̃, ɖe li.
7, 8. Nu kae nye tafe la?
7 Nu kae nye tafe la? Gɔmesese eve koŋue le nya tafe alo fexexeɖeta ŋu. Gbã la, tafe nye fe si woxena ɖe ame ta be woaɖe asi le eŋu alo ɖe nane ta be woagbugbɔe axɔ. Evelia, enye fe si woxena ɖe nane fe home nu.
8 Amegbetɔ aɖeke mate ŋu axe nu si gbegbe dome Adam gblẽ esi wòwɔ nu vɔ̃ eye wòhe ku vae na mí katã la fe fe gbeɖe o. Gake Yehowa wɔ ɖoɖo be yeaɖe mí tso nu vɔ̃ kple ku si me. Na míadzro tafe si fe ɖoɖo Yehowa wɔ kple vi siwo wòate ŋu aɖe na wò la me kpɔ.
ALE SI YEHOWA NA TAFE LAE
9. Aleke woate ŋu axe tafe lae?
9 Mía dometɔ aɖeke mate ŋu axe tafe ɖe agbe deblibo si Adam bu la ta gbeɖe o. Nu ka tae? Elabena mí katã míede blibo o. (Psalmo 49:7, 8) Ele be tafe si woaxe nanye amegbetɔ fe agbe deblibo bubu. Esia tae woyɔe be “tafe si sɔ ɖe enu” ɖo. (1 Timoteo 2:6) Ele be tafea fe asixɔxɔ nasɔ kple agbe si Adam bu la tɔ pɛpɛpɛ.
10. Aleke Yehowa na tafe lae?
10 Aleke Yehowa na tafe lae? Yehowa dɔ Via vevitɔ ɖe anyigba dzi. Via sia si ŋkɔe nye Yesu ye nye efe nuwɔwɔ gbãtɔ. (1 Yohanes 4:9, 10) Yesu lɔ̃ faa gblẽ Fofoa kple dzifo si nye enɔfe la ɖi. (Filipitɔwo 2:7) Yehowa trɔ Yesu fe agbe tso dzifo va anyigba dzi ale be wodzii wònye ame deblibo eye nu vɔ̃ aɖeke menɔ eŋu o.—Luka 1:35.
11. Aleke ame ɖeka ate ŋu axe tafe ɖe amewo katã tae?
11 Esi amegbetɔ gbãtɔ Adam da Yehowa fe se dzi la, ebu agbe deblibo na amegbetɔwo katã. Ðe amegbetɔ bubu aɖe ate ŋu aɖe Adam fe dzidzimeviwo katã tso ku si mea? Ɛ̃. (Xlẽ Romatɔwo 5:19.) Yesu, ame si mewɔ nu vɔ̃ kpɔ o la, tsɔ efe agbe deblibo na wònye tafe. (1 Korintotɔwo 15:45) Woate ŋu ato efe agbe debliboa dzi aɖe Adam fe dzidzimeviwo katã tso ku me.—1 Korintotɔwo 15:21, 22.
12. Nu ka tae wòhiã be Yesu nakpe fu nenema gbegbe?
12 Biblia fo nu tso fu siwo gbegbe Yesu kpe hafi ku la ŋu. Wofoe vevie kple atam, woklãe ɖe fuwɔameti ŋu ŋutasesẽtɔe, wòse veve helĩhelĩ ʋuu heku. (Yohanes 19:1, 16-18, 30) Nu ka tae wòhiã be Yesu nakpe fu nenema gbegbe? Elabena Satana gblɔ be amegbetɔ aɖeke mate ŋu awɔ nutefe na Mawu ne eto nɔnɔme dziŋɔwo me o. Yesu ɖee fia be ame deblibo ate ŋu awɔ nutefe na Mawu le nɔnɔme sesẽtɔ kekeake gɔ̃ hã me. Bu ale si gbegbe Yehowa anya kpɔ dzidzɔ ɖe Yesu ŋui la ŋu kpɔ!—Lododowo 27:11; kpɔ Dzesidenya 15.
13. Aleke woxe tafe lae?
13 Aleke woxe tafe lae? Yesu tsɔ efe agbe fe asixɔxɔ yi na Fofoa. Le fe 33 fe Nisan 14 dzi, le Yudatɔwo fe fegbalẽ nu la, Yehowa ɖe mɔ Yesu fe futɔwo wu Yesu. (Hebritɔwo 10:10) Le ŋkeke etɔ̃ megbe la, Yehowa fɔ Yesu ɖe tsitre wòzu gbɔgbɔmenuwɔwɔ, meganye amegbetɔ o. Emegbe esi Yesu trɔ yi Fofoa gbɔ le dzifo la, etsɔ efe amegbetɔ deblibo fe agbe fe asixɔxɔ na Yehowa wònye tafe. (Hebritɔwo 9:24) Esi woxe tafea alea la, mɔnukpɔkpɔ su mía si be woaɖe mí tso nu vɔ̃ kple ku si me azɔ.—Xlẽ Romatɔwo 3:23, 24.
VI SIWO TAFEA AÐE NA WÒ
14, 15. Nu kae wòle be míawɔ be woatsɔ míafe nu vɔ̃wo ake mí?
14 Mawu fe nunana gãtɔ la le vi ɖem na mí xoxo. Na míadzro ale si wòle vi ɖem na mí fifia kple ale si wòaɖe vi na mí le etsɔme la me.
15 Mawu tsɔa míafe nu vɔ̃wo kea mí. Mele bɔbɔe be míawɔ nu nyui ɣeawokatãɣi o. Míedaa vo eye ɣeaɖewoɣi la, míegblɔa nya alo wɔa nu siwo mesɔ o. (Kolosetɔwo 1:13, 14) Aleke míawɔ akpɔ tsɔtsɔke? Ele be míase veve ɖe nu gbegblẽ si míewɔ la ta, eye míabia Yehowa ɖokuibɔbɔtɔe be wòatsɔe ake mí. Ekema míate ŋu aka ɖe edzi be wotsɔ míafe nu vɔ̃wo ke mí.—1 Yohanes 1:8, 9.
16. Nu kae míawɔ be dzitsinya nyui nanɔ mía si?
16 Dzitsinya nyui sua mía si. Ne míafe dzitsinya bu fɔ mí be míewɔ nu gbegblẽ la, míesena le mía ɖokui me be míedze agɔ, mɔkpɔkpɔ bu ɖe mí eye viɖe mele mía ŋu o. Gake mele be míana ta o. Ne míeɖe kuku na Yehowa bia tsɔtsɔke la, míate ŋu aka ɖe edzi be aɖo to mí ahatsɔ míafe nu vɔ̃wo ake mí. (Hebritɔwo 9:13, 14) Yehowa di be míagblɔ míafe kuxiwo kple gbɔdzɔgbɔdzɔwo na ye. (Hebritɔwo 4:14-16) Esia ana be míanɔ ŋutifafa me kple Mawu.
17. Yayra kawoe ate ŋu asu mía si esi Yesu va ku ɖe mía ta la ta?
17 Agbe mavɔ nɔnɔ fe mɔkpɔkpɔ le mía si. “Nu vɔ̃ fe fetue nye ku, ke Mawu fe amenuvevenunanae nye agbe mavɔ to Kristo Yesu mía Afetɔ la dzi.” (Romatɔwo 6:23) Esi Yesu va ku ɖe mía ta ta la, míate ŋu anɔ agbe tegbee ahanɔ lãmesẽ deblibo me. (Nyaɖeɖefia 21:3, 4) Gake aleke míawɔ yayra mawo nasu mía si?
ÐE NÀÐEE AFIA BE YEKPƆ ŊUDZEDZE ÐE TAFEA ŊUA?
18. Aleke míewɔ nya be Yehowa lɔ̃ mí?
18 Kpɔ ale si dzi dzɔa wòe ne ame aɖe na nu nyui aɖe wò la ɖa. Tafe lae nye nunana nyuitɔ kekeake, eye ele be míada akpe na Yehowa vevie ɖe eta. Yohanes 3:16 gblɔ na mí be: “Mawu lɔ̃ xexea ale gbegbe be wòtsɔ efe Tenuvi la na.” Ɛ̃, Yehowa lɔ̃ mí ale gbegbe be wòtsɔ Via, Yesu, si xɔ asi nɛ ŋutɔ la na ɖe mía ta. Míenya be Yesu hã lɔ̃ mí, elabe elɔ̃ faa ku ɖe mía ta. (Yohanes 15:13) Ele be tafe si wona ɖe mía ta la nana nàka ɖe edzi be Yehowa kple Yesu lɔ̃ wò vevie.—Galatiatɔwo 2:20.
19, 20. (a) Aleke nàwɔ anye Yehowa xɔlɔ̃? (b) Aleke nàwɔ aɖee afia be yekpɔ ŋudzedze ɖe Yesu fe tafevɔsaa ŋu?
19 Esi nèva srɔ̃ nu tso lɔlɔ̃ gã si le Yehowa si na mí ŋu la, aleke nàwɔ anye exɔlɔ̃? Mele bɔbɔe be nàlɔ̃ ame si mènya o. Yohanes 17:3 gblɔ be míate ŋu anya Yehowa. Ne èle esia wɔm la, àva lɔ̃e vevie, àdi be yeawɔ nu wòadze eŋu, eye miava zu xɔlɔ̃wo. Eya ta yi edzi nànɔ Biblia srɔ̃m be nànɔ nu srɔ̃m tso Yehowa ŋu.—1 Yohanes 5:3.
20 Kpɔ ŋudzedze ɖe Yesu fe tafevɔsaa ŋu. Biblia gblɔ be, “ame si xɔa Vi la dzi sena la, agbe mavɔ le esi.” (Yohanes 3:36) Nu kae wòfia be woaxɔ Yesu dzi ase? Efia be míawɔ nu siwo Yesu fia mí. (Yohanes 13:15) Menye gbɔgblɔ ko be ‘mexɔ Yesu dzi se’ ye nye nyaa o. Ne míexɔ tafea dzi se la, ehiã be míawɔ nane tso míafe xɔse ŋu. Elabe Yakobo 2:26 gblɔ be: “Xɔse dɔwɔwɔ manɔŋui hã nye nu kuku.”
21, 22. (a) Nu ka ta wòle be míade Kristo fe ku fe Ŋkuɖodzia fe sia fe? (b) Nu ka mee míadzro le Ta 6 kple 7 lia me?
21 De Kristo fe ku fe Ŋkuɖodzia. Le fiẽ si do ŋgɔ na Yesu fe ku me la, Yesu fia mí be míanɔ ŋku ɖom yefe kua dzi. Míewɔa esia fe sia fe, eye míeyɔnɛ be Ŋkuɖodzia alo “Afetɔ fe Fiẽnuɖuɖu.” (1 Korintotɔwo 11:20; Mateo 26:26-28) Edi be míanɔ ŋku ɖom edzi be yetsɔ yefe agbe deblibo xe tafe ɖe mía ta. Egblɔ be: “Minɔ esia wɔm hena ŋkuɖoɖo dzinye.” (Xlẽ Luka 22:19.) Ne èdea Ŋkuɖodzia la, àɖee afia be yeɖoa ŋku tafea kple lɔlɔ̃ gã si le Yehowa kple Yesu siaa si na mí la dzi.—Kpɔ Dzesidenya 16.
22 Tafe lae nye nunana gãtɔ kekeake si su mía si. (2 Korintotɔwo 9:14, 15) Nunana xɔasi sia aɖe vi na ame miliɔn gbogbo siwo ku la gɔ̃ hã. Míadzro ale si esia ava emee me le Ta 6 kple 7 lia me.


text:
1
Yesu Kristo fe dzidzime
(Luka 3:23-38)
1Yesu Kristo nye Abraham kple Fia David fe dzidzimevi; efe dzidzimegbalẽ lae nye esi:
2Abraham dzi Isak,
Isak dzi Yakob,
eye Yakob dzi Yuda kple nɔviawo,
3Yuda dzi Perez kple Zera, ame siwo dadae nye Temar,
Perez dzi Hezron,
Hezron hã dzi Ram,
4Ram dzi Aminadab,
Aminadab dzi Naheson,
Nahson dzi Salmon,
5Salmon hã dzi Boaz, ame si dadae nye Rahab.
Boaz dzi Obed, ame si dadae nye Rut.
Obed dzi Yese.
6Yese dzi Fia David,
David dzi Solomo, ame si dadae nye Uria srɔ̃ kpɔ.
7Solomo dzi Rehoboam,
Rehoboam dzi Abiya,
eye Abiya hã dzi Asa.
8Asa dzi Yehosafat,
Yehosafat dzi Yoram,
Yoram dzi Uzia,
9Uzia dzi Yotam,
Yotam dzi Ahaz,
Ahaz dzi Hezekia,
10Hezekia dzi Manase,
Manase dzi Amon,
Amon dzi Yosia.
11Yosia dzi Yekonia kple nɔviawo le esime woɖe aboyo Israel dukɔa yi Babilonia.
12Le aboyomenɔnɔ le Babilonia megbe la,
Yekonia dzi Sealtiel,
Sealtiel dzi Zerubabel,
13Zerubabel hã dzi Abihud,
Abihud dzi Eliakim,
eye Eliakim dzi Azɔ.
14Azɔ dzi Zadok,
Zadok dzi Akim,
Akim dzi Elihud,
15Elihud dzi Eleaza,
Eleaza dzi Matan,
Matan hã dzi Yakob,
16eye Yakob dzi Yosef, ame si nye Maria, Yesu Kristo dada srɔ̃.
17Ale tso Abraham dzi va se ɖe Fia David dzi la, dzidzimeawo katã le wuiene, eye tso Fia David ŋɔli va se ɖe esime woɖe aboyo Israel yi Babilonia la, dzidzimeawo le wuiene, nenema ke tso aboyomenɔɣi va se ɖe Kristo dzi hã le dzidzime wuiene.
Yesu dzidzi
(Luka 2:1-7)
18Yesu Kristo dzidzi va yi ale: Wodo Maria, Yesu dada ŋugbe na Yosef be wòaɖe, gake hafi woava kpe la, wokpɔ be Maria fɔ fu to Gbɔgbɔ Kɔkɔe la me. 19Azɔ Yosef, ame si wodo efe ŋugbe na la nye nutefewɔla, eya ta medi be yeado ŋukpe Maria le dutofo o; eɖoe be yeagbee le adzame.
20Ke esi wònɔ nu siawo ŋu bum la, mawudɔla aɖe ɖe eɖokui fiae le drɔ̃efe, yɔe gblɔ nɛ be, “Yosef, David fe vi, mègavɔ̃ srɔ̃wò Maria kpɔkplɔ be wòava nɔ gbɔwò o, elabena fu si wòfɔ la, Gbɔgbɔ Kɔkɔe la mee wòtso. 21Adzi ŋutsuvi, eye nàna ŋkɔe be Yesu, elabena eyae aɖe efe amewo tso wofe nu vɔ̃wo me.”
22Esiawo katã va eme be, woawu Afetɔ fe nya si wògblɔ ɖi to Nyagblɔɖila dzi la nu be, 23“Ɖetugbi si menya ŋutsu o la afɔ fu, eye wòadzi ŋutsuvi, eye woayɔ efe ŋkɔ be, Imanuel” (si gɔmee nye, “Mawu li kpli mí ”).
24Esi Yosef nyɔ la, ewɔ ɖe mawudɔla la fe gbe dzi, eye wòyi ɖakplɔ Maria va efe afe mee abe srɔ̃a ene. 25Ke Yosef mede asi eŋu o, va se ɖe esime wòdzi viŋutsuvi la, eye wòna ŋkɔe be Yesu.


text:
Ame Kae Nye Kristo Ƒe Futɔ La?
Ale si Biblia ɖo eŋui
Kristo fe futɔ la menye ame ɖeka alo habɔbɔ ɖeka aɖe koŋ o, elabe Biblia gblɔ be “Kristo fe futɔ geɖewo” li. (1 Yohanes 2:18) Helagbe me nya si gɔme woɖe be “Kristo fe futɔ” la fia “ame si tsi tsitre ɖe Kristo ŋu alo tsɔ eɖokui ɖo etefe.” Ame sia ame si wɔa nu siwo gbɔna la nye Kristo fe futɔ:
Egblɔna be menye Yesue nye Kristo (Mesia) la o alo gblɔna be menye Mawu fe Vie wònye o.—1 Yohanes 2:18.
Etsia tsitre ɖe Kristo, Mawu fe Amesiamina la, ŋu.—Psalmo 2:1, 2; Luka 11:23.
Egblɔna be yee nye Kristo la.—Mateo 24:24.
Etia Kristo yomedzelawo yome, elabe Yesu bua nu sia nu si wowɔ ɖe wo ŋu be ye ŋutɔ ŋue wòwɔe ɖo.—Dɔwɔwɔwo 9:5.
Edaa alakpa be Kristotɔe yenye evɔ tsɔa sedzimawɔmawɔ kple amebeble ɖoa dɔe.—Mateo 7:22, 23; 2 Korintotɔwo 11:13.
Biblia yɔ ame siwo wɔa nu siawo dometɔ ɖe sia ɖe be Kristo fe futɔwo eye wògayɔ wo katã abe fufofo ene be “Kristo fe futɔ.” (2 Yohanes 7) Kristo fe futɔ la do zi gbãtɔ le apostoloawo fe ŋkekeawo me eye wògale dɔ dzi vevie va se ɖe egbe. Biblia gblɔ esia ɖi.—1 Yohanes 4:3.
Ale si nàwɔ akpɔ Kristo fe futɔ la adze sii
Wogblɔa alakpanyawo tso Yesu ŋu. (Mateo 24:9, 11) Le kpɔɖeŋu me, ame siwo fiaa Trinita Kɔkɔe alo Mawuɖekaetɔ̃ alo fiaa nu be Yesue nye Mawu Ŋusẽkatãtɔ la tsia tsitre ɖe nya si Yesu gblɔ be “Fofo la lolo wum” la ŋu tẽe.—Yohanes 14:28.
Kristo fe futɔ la medaa asi ɖe nu si Yesu fiaa ku ɖe Mawu Fiaɖufea fe dɔwɔwɔ ŋu la dzi o. Le kpɔɖeŋu me, sɔlemehakplɔla aɖewo gblɔna be amegbetɔwo fe dziɖuɖuwo zãmee Kristo le le efe dɔwɔwɔwo me. Ke hã wofe nufiafia sia tsi tsitre ɖe Yesu ŋu, elabe eya ŋutɔ gblɔ be: “Nye Fiaɖufe menye xexe sia fe akpa aɖeke o.”—Yohanes 18:36.
Wogblɔna be Yesue nye yewofe Afetɔ gake womewɔna ɖe efe sededewo dzi o. Efe sedede siawo dometɔ ɖekae nye be woaɖe gbefã Fiaɖufea ŋuti nya nyuia.—Mateo 28:19, 20; Luka 6:46; Dɔwɔwɔwo 10:42.


text: 4 Azɔ Adam dɔ kple srɔ̃a Xawa, eye wòfɔ fu.+ Esi wòdzi Kain+ la, egblɔ be: “Yehowa kpe ɖe ŋunye medzi ŋutsuvi.”2 Emegbe la, edzi nɔvia Abel.+Abel va zu lãnyila, ke Kain ya zu agbledela.3 Le ɣeyiɣi aɖe megbe la, Kain tsɔ anyigbadzikutsetse aɖewo sa vɔe na Yehowa.4 Abel hã tsɔ efe lãwo fe ŋgɔgbevi aɖewo vɛ+ hekpe ɖe wofe amitefewo ŋu. Abel kple efe vɔsa la dze Yehowa ŋu,+5 ke Kain kple efe vɔsa ya medze eŋu o. Eye Kain do dɔmedzoe helĩhelĩ heyɔ mo.6 Ale Yehowa gblɔ na Kain be: “Nu ka tae nèdo dɔmedzoe heyɔ mo?7 Ne ètrɔ hewɔ nyui la, ɖe womakpɔ ŋudzedze ɖe ŋuwò oa?* Ke ne mètrɔ hewɔ nyui o la, ekema nu vɔ̃ de xa ɖe mɔnu na wò, eye wòdi vevie be yeakpɔ ŋusẽ ɖe dziwò; gake ɖe màɖu edzi oa?”8 Emegbe Kain gblɔ na nɔvia Abel be: “Na míayi gbe me.” Esi wole gbea me la, Kain dze nɔvia Abel dzi hewui.+9 Emegbe Yehowa bia Kain be: “Afi kae nɔviwò Abel le?” Eye wòɖo eŋu be: “Nyemenya o. Nɔvinye dzi kpɔlae menyea?”10 Eye Mawu gblɔ be: “Nu kae nye esi nèwɔ? Se ɖa! Nɔviwò fe ʋu le ɣli dom nam tso anyigba dzi.+11 Azɔ wofo fi de wò henya wò ɖa le anyigba si ke nu xɔ nɔviwò fe ʋu tso asiwò me la dzi.+12 Ne ède agble ɖe anyigbaa dzi la, mawɔ nu na wò o.* Tsatsala kple sisilae nàzu le anyigba dzi.”13 Ale Kain gblɔ na Yehowa be: “Nye vodada ŋuti tohehe la kpe wu tsɔtsɔ.”14 Ènyam ɖa le anyigba la dzi egbea, eye madzo le wò ŋkuta; mazu tsatsala kple sisila le anyigba dzi, eye ame sia ame si akpɔm la, awum kokoko.”15 Yehowa gblɔ nɛ be: “Esia ta ame sia ame si awu Kain la, woabia hlɔ̃e zi adre.”Eye Yehowa de dzesi Kain, be ame sia ame si akpɔ Kain la nagawui o.16 Ale Kain dzo le Yehowa ŋkume heva nɔ Aboyonyigba* dzi le Eden fe ɣedzefe gome.+17 Emegbe Kain dɔ kple srɔ̃a,+ eye wòfɔ fu dzi Enok. Eye wòtso du hetsɔ via Enok fe ŋkɔ na dua.18 Emegbe wodzi Irad na Enok. Irad dzi Mehuyael, Mehuyael dzi Metusael, eye Metusael dzi Lamek.19 Lamek ɖe srɔ̃ eve. Gbãtɔ ŋkɔe nye Ada, eye evelia ŋkɔe nye Zila.20 Emegbe Ada dzi Yabal. Eyae nye ame siwo nɔa agbadɔwo me henye lãnyilawo dometɔ gbãtɔ.21 Nɔvia ŋkɔe nye Yubal. Eyae nye ame siwo katã foa saŋku hekua dze la dometɔ gbãtɔ.22 Zila hã dzi Tubal-Kain, eye eyae nye akɔbli kple gayibɔ nuwo katã fomevi tula. Tubal-Kain nɔvinyɔnue nye Naama.23 Eye Lamek kpa ha sia na srɔ̃a Ada kple Zila:“Mi Lamek srɔ̃wo, mise nye gbe;Milé to ɖe nye nyawo ŋu:Mewu ŋutsu aɖe, elabena ede abi ŋunye,Ɛ̃, mewu ɖekakpui aɖe, elabena efom.24 Ne zi adree woabia hlɔ̃ ame si awu Kain la,+Ekema woabia hlɔ̃ ame si awu Lamek ya zi blaadre vɔ adre.”25 Adam gadɔ kple srɔ̃a, eye wòdzi ŋutsuvi. Ena ŋkɔe be Set,*+ elabena egblɔ be: “Mawu gaɖo dzidzimevi bubu Abel tefe nam, elabena Kain wui.”+26 Wodzi ŋutsuvi na Set hã, eye wòna ŋkɔe be Enos.+ Ɣemaɣie amewo de asi Yehowa fe ŋkɔ yɔyɔ me.


text:
Bubutɔ Benjamin Kpodo, Sewɔfemenɔla na Ho Titina Ametsa-nutoa, de abi anyigba ŋu hena ŋkuuuuui sukuxɔ, xɔ ɖeka xɔ ade aɖe tutu ɖe Tanyigbe le Ho nutoa me, le Fiɖa, dziŋu atɔlia fe ŋkeke wuiɖekɛa gbe le fe sia me.
Sukuxɔ fe anyimanɔmanɔ nye nane si doa nufo na Tanyigbe Anyigbe gɔmedze Sukua si wɔe be, nufiafia kple nusɔsrɔ yia dzi le nɔnɔme madeamedziwo me si nu gblem vevie le ɖeviawo fe dodokpɔmetsonuwo ŋu. Ke ame geɖe mɔ kpɔm be nenye be wowu xɔtutuawo ŋu la nuwo atrɔ ade ame dzi.
Sukuxɔ si woatu si ŋu sukutatɔ fe ɔfis, amedefe, agbalẽxlẽfe kple suku-nuzazãwo dzraɖofe akpe ɖoa, fe home ade Ghana cedi 525,000 alebe LISIT Company Limited dɔwɔfeae akpɔ dɔa dzi eye mɔkpɔkpɔe nye be, dɔwɔna awu nu le ɣleti asiekɛ megbe.
Sewɔfemenɔla de dzesie le efe gbedasi si wòna le wɔna me be, togbɔ be ye naa nu vevi geɖe sukuwo le nutoame hena wofe nusɔsrɔ̃kple nufiafiãhã, wofe dodokpɔmetsonuwo mele ame dzi dem o, si na be yeɖo be yeatu ŋkuuuuui sukuxɔ siawo tɔgbi be wòado ŋuse nufialawo kple sukuviwo be woagbugbɔ agblã ɖe wofe dɔdeasiwo ŋu.
Eɖe eme be hafi agbalēsrɔnyawo natsɔ afɔ nyuie le nutoa mea, ehia be yewoatrɔ asi le sukuawo fe nuzazãwo ŋu woanye ŋkuuuuuitɔwo bena sukuviawo fe dzi nadze eme ɖe agbalẽsɔsrɔ̃ŋuti abe alesi wòle le dugãme sukuwo me ene.
Afetɔ Kpodo be yefe agbowo le uuuu ɖi na fiawo kple nufialawo sia be yewoade ŋugblẽ tso agbalẽsrɔnyawo tutuɖo ŋu le nutoa me. Eyi dzi hefoe ɖe dzilawo ŋu be woawɔ wofe dɔdasiwo nyuie be woviwo natsi azu ame-wɔnutefewo na dukɔa le etsɔ me.
Le Afetɔ Kpodo si nye Tanyigbe vidzidzi fe wɔna me yiyi mea, fiawo, dumeviwo kple nufialawo do ɖe eŋu le agbɔsɔsɔ me hedo dzaa nɛ.
Afetɔ John Teku, si xɔɖeasi dɔ wɔm abe Amugã Nutome Agbalẽsrɔnyawo Dzikpɔla enea, nɔ wɔna tefe abe amekpekpe tɔxɛe wodometɔ ɖeka ene. Ekafu Afetɔ Kpodo vevie ɖe efe wɔfe le agbalẽsrɔnyawo tutuɖo le nuto bliboa mea ŋuti.
Ebe sukuxɔ si tɔgbi tuge wolea, hia vevie elabe agado ŋuse nusɔsrɔ kple nufiafia ɖe edzi alebe, efo koko na ame siwo tsɔ ɖe le eme na agbalẽsrɔnyawoa be woado alɔ̃ sukua kple agbalẽxexlẽwo kpe ɖe nuhahiã bubuwo ŋu nenye be dɔa wu enu.
Eŋlɔla: Shelter Gakpey/voltaonlinegh.com


text: 2 Vinye lɔlɔ̃awo, mele nu siawo ŋlɔm ɖo ɖe mi, ale be miagawɔ nu vɔ̃ o. Gake ne edzɔ be ame aɖe wɔ nu vɔ̃ la, kpeɖeŋutɔ* le mía si le Fofo la gbɔ, si nye Yesu Kristo,+ dzɔdzɔetɔ la.+2 Eye eyae nye avulévɔsa+ ɖe míafe nu vɔ̃wo ta,+ gake menye ɖe mía tɔ ɖeɖe ko ta o, ke ɖe xexe blibo la hã tɔ ta.+3 Eye ne míeyi edzi wɔa efe sewo dzi la, ekema kakaɖedzi le mía si be míenyae vavã.4 Ame si gblɔna be, “Medze sii,” evɔ meléa efe seawo me ɖe asi o la, aʋatsokala wònye, eye nyatefe la mele eme o.5 Ke ame sia ame si léa efe nya la me ɖe asi la, Mawu fe lɔlɔ̃ de blibo le eya amea me vavã.+ Esia me míenyana le be míewɔ ɖeka kplii.+6 Ame si gblɔna be yewɔ ɖeka kplii la, ele nɛ be wòayi edzi azɔ abe ale si eya amea zɔe ene.+7 Lɔlɔ̃tɔwo, menye se yeye ŋlɔm mele ɖo ɖe mi o, ke boŋ se xoxo si le mia si tso gɔmedzedzea me ke lae.+ Se xoxo siae nye nya si miese la.8 Ke hã, megale se yeye ŋlɔm na mi, si dzi eya kple miawo miezɔna ɖo hã nyatefe, elabena viviti la nu le yiyim, eye kekeli vavãtɔ la le keklẽm xoxo.+9 Ame si gblɔna be yele kekeli la me, evɔ wòléa fu nɔvia la,+ egakpɔtɔ le viviti la me.+10 Ame si lɔ̃a nɔvia la yia edzi nɔa kekeli la me,+ eye naneke manye nuɖianu nɛ o.11 Ke ame si léa fu nɔvia la le viviti me, eye wòle viviti me zɔm,+ eye menya afi si yim wòle o,+ elabena viviti la gbã ŋku nɛ.12 Mi vinye lɔlɔ̃awo, mele eŋlɔm na mi, elabena wotsɔ miafe nu vɔ̃wo ke mi le efe ŋkɔ la ta.+13 Mi fofowo, mele eŋlɔm na mi, elabena mieva nya ame si li tso gɔmedzedzea me ke la. Mi ɖekakpuiwo, mele eŋlɔm na mi, elabena mieɖu vɔ̃ɖitɔ la dzi.+ Mi vinye suewo, mele eŋlɔm na mi, elabena mieva nya Fofo la.+14 Mi fofowo, mele eŋlɔm na mi, elabena mieva nya ame si li tso gɔmedzedzea me ke la. Mi ɖekakpuiwo, mele eŋlɔm na mi, elabena ŋusẽ le mia ŋu,+ Mawu fe nya la le mia me,+ eye mieɖu vɔ̃ɖitɔ la dzi.+15 Migalɔ̃ xexea alo nu siwo le xexea me la o.+ Ne ame aɖe lɔ̃a xexea la, Fofo la fe lɔlɔ̃ mele eme o;+16 elabena nu sia nu si le xexea me—ŋutilã fe nudzodzro+ kple ŋkuwo fe nudzodzro+ kple ame fe nunɔamesiwo fiafia adegbefofotɔe—la metso Fofo la gbɔ o, ke boŋ xexea me wotso.17 Azɔ hã, xexea kple efe nudzodzrowo nu va yina,+ ke ame si wɔa Mawu fe lɔlɔ̃nu la nɔa anyi yi ɖe mavɔmavɔ me.+18 Vinye suewo, gafofo mamlɛtɔ lae nye esia, eye abe ale si miesee be Kristo fe futɔ la gbɔna ene la,+ Kristo fe futɔ geɖewo do fifia gɔ̃ hã xoxo,+ eye esia mee míenyae le be gafofo mamlɛtɔ lae nye esia.19 Mía domee wodo go tso, gake womele abe míawo ene o;*+ elabena ne ɖe wole abe míawo ene la, anye ne woanɔ mía gbɔ ɖaa. Ke boŋ wodo, ale be wòadze nyuie be menye wo katãe le abe míawo ene o.+20 Kɔkɔetɔ la si ami na mi,+ eye sidzedze su mi katã si.21 Menye esi mienya nyatefe la o tae mele nya siawo ŋlɔm ɖo ɖe mi o,+ ke boŋ esi mienyae, eye esi alakpa aɖeke metso nyatefe la me o tae.+22 Ame si gbe be menye Yesue nye Kristo la o la, menye eyae nye aʋatsokala oa?+ Ame si gbe nu le Fofo la kple Vi la gbɔ la, ame siae nye Kristo fe futɔ la.+23 Ame sia ame si gbea nu le Vi la gbɔ la, Fofo la hã mele esi o.+ Gake ame si ʋua Vi la me la,+ Fofo la hã le esi.+24 Ke miawo la, mina nu si miese tso gɔmedzedzea me la nakpɔtɔ anɔ mia me.+ Ne nu si miese tso gɔmedzedzea me la kpɔtɔ le mia me la, ekema miawɔ ɖeka kple Vi la kpakple Fofo la.25 Eye nu si ŋugbe eya ŋutɔ do na mí lae nye agbe mavɔ.+26 Mele nya siawo ŋlɔm na mi ku ɖe ame siwo le didim be yewoaflu mi la ŋu.27 Ke le miawo ya gome la, ami si wosi+ na mi la kpɔtɔ le mia me, eye mehiã be ame aɖeke naganɔ nu fiam mi o; ke boŋ amisisiname si tso egbɔ la le nuwo katã fiam mi,+ eye wònye nyatefe ke menye aʋatso o. Ale si tututu wòfia mii la, miyi edzi miawɔ ɖeka kplii.+28 Eya ta vinye lɔlɔ̃awo, miyi edzi miawɔ ɖeka kplii, ale be ne wova ɖee fia la, dzi naɖo mía fo míafo nu,+ eye míagatrɔ ɖa le egbɔ kple ŋukpe le efe anyinɔɣi la o.29 Ne mienya be dzɔdzɔetɔe wònye la, ekema mienyae hã be ame sia ame si wɔa nu dzɔdzɔe la, eya mee wodzii tso.+


text: 5 Debora+ kple Barak,+ Abinoam vi, dzi ha sia gbe ma gbe be:+2 “Mikafu Yehowa,Elabe wogblẽ taɖa ɖi ʋluya* le Israel,Elabe dukɔ la tsɔ eɖokui na faa!+3 Mi fiawo, misee; mi dziɖulawo, mifu to anyi!Mele ha dzi ge na Yehowa.Madzi kafukafuha* na Yehowa,+ Israel fe Mawu+ la.4 Yehowa, esi nèdo tso Seir,+Esi nèho tso Edom-nyigba dzi la,Anyigba ʋuʋu, tsi dza tso dzifowo bababa,Alilikpowo ɖuɖu tsi yoyoyo.5 Towo lólo* le Yehowa ŋkume,+Sinai kekeake hã lólo le Yehowa,+ Israel fe Mawu+ la ŋkume.6 Le Samgar,+ Anat vi ŋɔli,Le Yael+ ŋɔli la, mɔwo dzi ɖi gbɔlo;Mɔzɔlawo katã toa gbememɔwo.7 Amewo megale Israel fe kɔfewo me o;Womegali o va se ɖe esime nye, Debora,+ metso,Va se ɖe esime metso abe vidada ene le Israel.+8 Wotia mawu yeyewo;+Aʋa nɔ agbowo me ɣemaɣi.+Womekpɔ akpoxɔnu alo akplɔ aɖekeLe ame akpe blaene dome le Israel o.9 Nye dzi ku ɖe Israel fe kplɔlawo ŋu,+Ame siwo tsɔ wo ɖokui na faa yi kple dukɔ la.+Mikafu Yehowa!10 Mi ame siwo do tedzinɔ hẽwo,Mi ame siwo bɔbɔ nɔ kuntru nyuiwo dzi,Kple mi ame siwo zɔa mɔ dzi,Mibu eŋu kpɔ!11 Wose tsikulawo fe gbe le lãwo fe tsinofe;Wole Yehowa fe nu dzɔdzɔe wɔwɔwo gblɔm le afi ma,Efe ame siwo le Israel kɔfewo me fe nu dzɔdzɔe wɔwɔwo.Ɣemaɣie Yehowa fe amewo ɖi va agboawo nu.12 Nyɔ, nyɔ, Oo Debora!+Nyɔ, nyɔ, nàdzi ha!+Tso, Barak,+ Abinoam vi, nàkplɔ wò aboyomewo adzoe!13 Eye ame siwo susɔ la ɖi va bubumewo gbɔ;Yehowa fe dukɔ la ɖi va gbɔnye ɖe kalẽtɔ la ŋu.14 Efrayim mee wodzɔ tso, wo ame siwo le bali la me,Wodze yowòme, Oo Benyamin, wole wò amewo dome.Kplɔlawo ɖi abu tso Makir,+Eye ame siwo si aʋawɔlawo tiala fe atikplɔ le* la tso Zebulon.15 Isakar fe amegãwo nɔ Debora ŋu,Ale si Isakar wɔ la, nenemae Barak+ hã wɔ.Wodɔe wòto afɔ yi bali la me.+Wodzro dziwo me kpɔ vevie le Ruben fe hatsotsowo dome.16 Nu ka tae nèbɔbɔ nɔ sɔkpa si ŋu kotoku eve le dzi,Hele to ɖom lãkplɔlawo fe dze si kum wole na lãhawo?+Ruben fe hatsotsowo de adaŋu vevie.17 Gilead tsi Yordan godo;+Eye nu ka tae Dan tsi tɔdziʋuwo gbɔ?+Aser nɔ anyi ɖi ɖe futa,Eye wòtsi efe tɔdziʋudzefewo.+18 Zebulon nye dukɔ si tsɔ efe agbe* ke ku faa;Naftali hã+ wɔ nenema le gbadzafe si le towo dzi.+19 Fiawo va wɔ aʋa;Kanaan fiawo kpe aʋa+Le Taanak, le Megido-tɔ+ la nu ɣemaɣi.Womekpɔ klosalo aɖeke ha o.+20 Ɣletiviwo wɔ aʋa tso dzifo;Wonɔ wofe mɔwo dzi kpe aʋa kple Sisera.21 Kison-tɔʋu* la kplɔ wo dzoe,+Blematɔʋu,* Kison-tɔʋu* la.Oo nye luʋɔ,* ètu afɔ ŋusẽtɔwo dzi.22 Ɣemaɣie sɔwo fe afɔziwo nɔ ɖiɖim kpitikpitikpiti,Esi efe sɔtsuwo nɔ du dzi vevie.+23 Yehowa fe dɔla be: ‘Neɖi Meroz ŋu,‘Ɛ̃, neɖi emenɔlawo ŋu,Elabe womeva kpe ɖe Yehowa ŋu o,Womekplɔ kalẽtɔwo ɖo va kpe ɖe Yehowa ŋu o.’24 Woyra Yael,+ Kenitɔ Heber+ srɔ̃Geɖe wu le nyɔnuwo dome;Woyrae geɖe wu le nyɔnu agbadɔmenɔlawo dome.25 Tsie wòbia; ke notsie wònae.Eku notsi kpekẽ+ ɖe bubumewo fe kplu me vɛ.26 Edo asi ɖa tsɔ tsyoti,Edo nuɖusi ɖa tsɔ dɔwɔla fe zu.Eye wòda zu ɖe Sisera dzi, egbã ta nɛ,Eye wògbã efe tonufuiwo heŋɔe.+27 Etsra wɔɔ ɖe efe afɔnu; etsi anyigba kpoo;Etsra ɖe efe afɔnu, etsi anyigba;Afi si wòtsra ɖo la, afi mae wòku ɖo.28 Nyɔnu aɖe le nu kpɔm to fesre nu,Sisera dadae nɔ nu kpɔm to adzrala me,‘Nu ka tae efe tasiaɖam meva ɖo kpɔ o?Nu ka tae efe tasiaɖamfɔwo fe ɖiɖi tsi megbe ale?’+29 Efe nyɔnu bubume siwo dze nunya wu ɖoa eŋu nɛ;Eye eya ŋutɔ hã gblɔna na eɖokui be:30 ‘Woanya nɔ aboyonu siwo wokpɔ la mam,Nyɔnuvi* ɖeka, nyɔnuvi* eve na aʋawɔla ɖe sia ɖe,Sisera fe aboyonu nanye avɔ siwo wode amae, aboyonu la nanye avɔ si wode amae,Kple awu si me wolɔ̃ atsyã ɖo, avɔ si wode amae ɖeka, awu siwo me wolɔ̃ atsyã ɖo eveNa nuhalawo fe kɔ.’31 Oo Yehowa, wò futɔwo katã nu neyi,+Gake na ame siwo lɔ̃a wò la nanɔ abe ɣe si dze le efe atsyɔ̃ɖoɖo gã me ene.”Eye anyigba la kpɔ gbɔdzɔe* fe blaene sɔŋ.+